Pelan menteri DAP bawa pegawai Singapura hina pakar tempatan

Langkah Menteri Pembangunan Kerajaan Tempatan (KPKT), Nga Kor Ming, mahu membawa masuk pakar Lembaga Perumahan dan Pembangunan (HDB) Singapura ke kementeriannya, akan menjadi ancaman keselamatan yang besar sekiranya tidak diberi perhatian.

Ini kerana sudah pasti, pakar-pakar Singapura yang ditempatkan di kementeriannya akan memperoleh pelbagai data dan maklumat berkaitan penduduk, demokrafi, geografi dan sosio ekonomi, khususnya bangsa Melayu.

Sehubungan itu, Ketua Pemuda Perikatan Nasional (PN) Johor, Ahmad Nawfal Datuk Mahfodz menggesa semua pihak mengkaji perkara itu secara mendalam, bukan setakat bercakap berkaitan membawa Malaysia menjadi negara madani sahaja.

Pihak berkaitan katanya, perlu berhati-hati berkaitan isu perumahan dan kerajaan tempatan kerana menerusi kerjasama ini data rakyat Malaysia dan maklumat negara akan didedahkan kepada pihak ketiga.

“Adakah ini harga yang perlu dibayar kepada pihak luar dengan ‘menyertai’ kementerian berkenaan. Di manakah kewajaran membawa masuk ‘pengaruh’ negara lain sehingga ‘menyertai’ KPKT?

“Apakah tiada pasukan yang sepadu di peringkat KPKT atau mana-mana agensi berkaitan? Saya memberi kepercayaan kepada agensi kerajaan dan pakar-pakar dalam negara yang lebih memahami kesesuaian pembangunan dalam negara kita.

“Cukuplah sekadar Singapura hilang dari genggaman orang Melayu. Namun, tradisi itu kini dilihat berada di Pulau Pinang di mana orang Melayu makin terhakis tanah-tanah mereka dari bumi sendiri.

“Apa akan jadi dengan Tanah Rizab Melayu di Tanah Melayu? Cadangan yang sebegini besar perlu dihalusi dan dibincangkan dengan selumatnya. Bukan dengan hanya mengumumkan di siaran televisyen. Dengan semangat Madani yang dilaungkan, jangan sampai negara tergadai,” tegas Ahmad Nawfal dalam satu kenyataan hari ini (21 Januari 2023)..

Beliau mengulas kenyataan Setiausaha Perhubungan PAS Pulau Pinang Iszuree Ibrahim berhubung yang bimbang perkampungan tradisi Melayu akan lenyap sebagaimana berlaku di negeri itu, sejurus selepas Pilihan Raya Umum Ke-13 pada 2013 dan digantikan dengan kondominium.

Menurut Iszuree apa yang terjadi kini Menteri DAP KPKT secara terang dan terancang menjemput HDB Singapura untuk masuk ke Malaysia atas alasan untuk mendapatkan nasihat pakar.

Sehubungan itu, Ahmad Nawfal mempersoalkan kebaikan dan kesesuaiannya apabila Kor Ming, mahu membawa masuk pakar HDB itu ke kementeriannya.

Menurutnya banyak persoalan yang berbangkit daripada rancangan Kor Ming untuk membawa masuk pegawai asing, apatah lagi bila disebut pakar itu bakal ‘menyertai’ KPKT dan ia seakan bukan sekadar usaha perkongsian.

“Saya mengambil contoh kewajaran Kerajaan Negeri Johor yang hanya mengangkat HDB dan ia dilaksanakan oleh Perbadanan Kemajuan Perumahan Negeri Johor (PKPJ).

“Ini sekali gus memberi peranan yang tinggi kepada PKPJ dalam memastikan pembangunan yang mapan terutama penyediaan rumah mampu milik yang memenuhi permintaan,” katanya.


Kanada haramkan Huawei dan ZTE daripada rangkaian 5G

Kanada akan mengharamkan syarikat gergasi telekomunikasi China Huawei dan ZTE daripada rangkaian tanpa wayarnya, 5G kerana kebimbangan keselamatan negara, lapor AFP.

Langkah yang sudah lama ditunggu-tunggu itu menyusuli Amerika Syarikat dan sekutu utama lain, ia ekoran susulan pertikaian diplomatik antara Ottawa dan Beijing berhubung penahanan seorang eksekutif kanan Huawei atas waran AS, yang kini sudah diselesaikan.

Amerika Syarikat telah memberi amaran berhubung implikasi keselamatan jika syarikat teknologi China diberikan akses kepada infrastruktur telekomunikasi yang boleh digunakan untuk pengintipan negara.

Kedua-dua syarikat tersebut sebelum ini menafikan dakwaan tersebut, malahan Beijing memberi amaran terhadap kesan bakaldihadapi negara yang meletakkan sekatan kepada penyedia peralatan telekomunikasi.

Syarikat itu tidak segera menjawab permintaan AFP untuk mengulas mengenai langkah pengharaman yang diumumkan Kanada itu.

Menteri Industri Kanada Francois-Philippe Champagne dan Menteri Keselamatan Awam Marco Mendicino membuat pengumuman itu pada sidang akhbar.

“Hari ini, kami mengumumkan hasrat kami untuk melarang kemasukan produk dan perkhidmatan Huawei dan ZTE dalam sistem telekomunikasi Kanada,” kata Champagne.

“Ini berikutan semakan penuh oleh agensi keselamatan kami dan berunding dengan sekutu terdekat kami.”

Kanada sudah membuat kajian melibatkan teknologi 5G dan akses rangkaian selama beberapa tahun, malah beberapa kali keputusan itu ditangguhkan sejak 2019.

Dalam pada itu, sehingga kini tidak diketahui status dua warga Kanada diplomat Michael Kovrig dan ahli perniagaan Michael Spavor kini ditahan pihak berkuasa China.

Terdahulu, ketua pegawai kewangan Huawei Meng Wangzhou juga ditahan pada Disember 2018 di Vancouver atas permintaan Amerika Syarikat.

Ketiga-tiga mereka dibebaskan pada September 2021 selepas Meng mencapai kesepakatan dengan pendakwa raya AS atastuduhan penipuan dan menamatkan perjuangan ekstradisinya.

Champagne berkata syarikat telekomunikasi Kanada “tidak akan dibenarkan untuk memasukkan produk atau perkhidmatan rangkaian mereka yang membahayakan keselamatan negara kita.”

“Pembekal yang memasang peralatan ini akan dikehendaki menghentikan penggunaannya dan mengeluarkannya,” katanya.


Kenyataan rasis: BAM, persatuan ‘haramkan’ bekas pemain pelatih

Persatuan Badminton Malaysia (BAM) menegaskan semua gabungannya tidak akan menerima bekas pemain percubaan pelapisnya, Bong Guang Yik, susulan kenyataannya yang berbaur perkauman dan menyentuh sensitiviti agama.

Pada masa sama BAM turut menghantar surat menggesa Persatuan Badminton China (CBA) mengambil tindakan ke atas Guan Yik yang kini menjadi salah seorang jurulatih badminton di negara itu.

Sambil mengecam sekeras-kerasnya kenyataan perkauman dibuat individu berkenaan, BAM dalam satu kenyataan hari ini turut memaklumkan akan menghantar aduan rasmi kepada CBA untuk tindakan lanjut.

“BAM benar-benar terkejut dan akan memanjangkan isu ini termasuk menghantar aduan rasmi kepada CBA. Komen-komen yang memecah belahkan seperti ini tidak mempunyai tempat dalam masyarakat terutamanya di negara kita dan tidak boleh dibiarkan.

“Persatuan mengutuk sekeras-kerasnya segala bentuk diskriminasi dan akan menggesa CBA mengambil tindakan yang perlu terhadap individu ini.

“Individu rasis seperti itu tidak sepatutnya diambil sebagai jurulatih dalam sukan yang sangat digemari jutaan peminat yang berbilang bangsa dan agama,” kata BAM dalam satu kenyataan di Facebooknya hari ini (13 Februari 2023).

Baru-baru ini, tular di media sosial, seorang individu yang dilaporkan bekas pemain percubaan pelapis BAM, Bong Guang Yik bertindak mengeluarkan kenyataan berbaur perkauman.

Dalam video itu, Guang Yik yang kini dilaporkan menjadi jurulatih badminton di China mendakwa pengurusan BAM yang majoritinya orang Melayu menjadi punca kejatuhan prestasi sukan itu.

Katanya, orang-orang Melayu tidak menguruskannya dengan sempurna lebih-lebih lagi kerap meninggalkan latihan ataupun pengurusan setiap kali waktu solat.

Sebelum ini, Konfederasi Hoki Malaysia (KHM) menggantung pemain penyerang pasukan hoki wanita negara, Hanis Nadirah Onn susulan dakwaan netizen bahawa dia mengeluarkan kenyataan bersifat perkauman berhubung konsert AR Rahman dari India di Kuala Lumpur.

Pada 9 Februari lepas, Jawatankuasa Siasatan MSN dan KHM membuat keputusan untuk menggantung Hanis Nadiah dan beliau tidak dibenarkan mewakili pasukan kebangsaan di mana-mana kejohanan antarabangsa.

Pada masa sama, Timbalan Pengerusi DAP Pulau Pinang, P Ramasamy pula mengeluarkan kenyataan juga bersifat perkauman, tetapi tiada mana-mana pihak berani mengambil tindakan terhadap Timbalan Ketua Menteri Pulau Pinang itu.

Ramasamy mengaitkan bahawa jumlah kakitangan awam yang terlalu ramai dan didominasi oleh Melayu adalah punca perkhidmatan awam menjadi lapuk atau tepu.

Bekas Felo Penyelidik Kanan Pelawat di Institut Pengajian Asia Tenggara, Singapura mengenai politik Asia Tenggara seterusnya mendesak supaya “dominasi Melayu” dalam perkhidmatan awam dihentikan.

Dia beranggapan perkhidmatan awam telah lapuk atau tepu, puncanya kerana perkhidmatan awam didominasi oleh orang Melayu.


Langkah Zahid untuk jadi PM?

Sebelum senarai penuh calon Barisan Nasional (BN) diumumkan malam ini, kekecohan sudah timbul dalam media sosial dan pelayar aplikasi perbualan Whatsapp apabila nama-nama besar di sebelah kem Datuk Seri Ismail Sabri Yaakob dikatakan tidak tercalon pada Pilihan Raya Umum Ke-15 (PRU-15) kali ini.

Menurut surat jemputan yang dilihat Agenda Daily, BN dijadualkan mengadakan majlis pengumuman malam ini di WTC, Kuala Lumpur dan semua calon yang terdapat nama mereka dalam senarai dijemput hadir.

Bagaimanapun, berdasarkan senarai nama calon yang dijemput tersebut, beberapa pemimpin UMNO-BN nampaknya nama mereka tercicir dan majoritinya datang daripada kem Perdana Menteri (PM).

Difahamkan hampir semua Menteri Kabinet dalam pentadbiran Ismail Sabri digugurkan daripada senarai calon, perkara itu ternyata mencemaskan Naib Presiden UMNO tersebut.

Beberapa nama tersebut yang tular dalam media sosial digugurkan daripada senarai calon adalah Tan Sri Annuar Musa (Ketereh), Datuk Seri Tajuddin Abdul Rahman (Pasir Salak), Datuk Seri Shahidan Kassim (Arau), Datuk Zahidi Zainul Abidin (Padang Besar), Datuk Seri Mohd Salim Mohd Sharif (Jempol) dan Datuk Seri Ismail Abdul Muttalib (Maran).

Lebih mengejutkan, Pengerusi UMNO Selangor, Tan Sri Noh Omar juga namanya dikatakan terkeluar daripada senarai calon.

Menurut sumber, isyarat jelas sedang diberikan Presiden UMNO, Datuk Seri Ahmad Zahid Hamidi bagi menunjukkan kuasa yang dipegangnya sebagai ketua parti tersebut kepada pengkritiknya.

Sebagai ketua parti, Zahid mempunyai kuasa lebih tinggi jika dibandingkan dengan Ismail Sabri kerana kuasa menandatangani watikah calon yang dipegangnya.

Tanpa watikah ditandatangani, mana-mana individu dalam UMNO-BN tidak boleh menjadi calon mewakili gabungan tersebut.

“Akhirnya, kita dapat lihat siapa sebenarnya berkuasa selepas Parlimen dibubarkan dan yang berkuasa pastinya Presiden.

“Ismail Sabri tidak mempunyai kuasa menandatangani watikah seperti Zahid, sudah pastinya Zahid akan meletak orangnya untuk menjadi calon pada PRU-15 kali ini,” kata sumber parti.

Namun, persoalan timbul pula adakah segala keputusan yang dibuat Zahid tersebut sebenarnya mempunyai matlamat yang lebih besar iaitu bagi melantik dirinya menjadi PM selepas PRU-15 nanti.

“Tidak mustahil jika Presiden juga menyusun strategi untuk menjadi PM… mana pernah sebelum ini Presiden tidak menjadi PM dalam sejarah parti,” kata sumber itu lagi.

Untuk rekod, Ismail Sabri sebelum ini sudah menerima tekanan hebat daripada parti itu dan Zahid yang mahu PRU-15 diadakan pada tahun ini juga.

Akhirnya, Ismail Sabri terpaksa akur dan membubarkan Parlimen pada 10 Oktober.

Pada mesyuarat khas UMNO dua bulan lalu, Ismail Sabri menjadi sasaran akar umbi khususnya daripada kem penyokong Zahid kerana enggan membubarkan Parlimen.


Kes tinggi tapi Exco Selangor kata kilang tetap akan dibuka

Walaupun Covid-19 masih tinggi, kilang-kilang Selangor tetap akan dibuka dengan Exco Kerajaan Negerinya, Ng Sze Han memberi alasan kononnya terikat dengan keputusan yang dibuat oleh Majlis Keselamatan Negara (MKN).

Exco Kerajaan Tempatan, Pengangkutan Awam dan Pembangunan Kampung Baru Selangor itu berkata Pihak Berkuasa Tempatan (PBT) perlu memastikan kilang yang memiliki lesen untuk beroperasi kerana perlu mematuhi kehendak undang-undang yang mengikat kerajaan negeri.

“Arahan-arahan yang dikeluarkan oleh MKN merupakan suatu kehendak undang-undang yang perlu dipatuhi dan mengikat kerajaan negeri.

“Kerajaan negeri melalui PBT bertanggungjawab memastikan sesebuah kilang beroperasi dengan mematuhi syarat lesen yang telah ditetapkan.

“Oleh sebab itu, kerajaan negeri tidak akan tutup kilang sekiranya kilang tersebut mendapat kelulusan MITI (Kementerian Perdagangan Antarabangsa dan Industri) dan mematuhi semua syarat lesen yang telah ditetapkan oleh PBT,” katanya semasa sidang DUN Selangor hari ini.

Jelasnya, kerajaan negeri akan menutup kilang sekiranya mereka didapati melanggar peraturan yang ditetapkan PBT.

Katanya, beberapa operasi bersepadu telah dijalankan PBT dan pihak berkuasa juga telah menutup beberapa buah kilang yang melakukan kesalahan.

Menurutnya lagi, menurut Subseksyen 3(2) Akta 776, MKN merupakan pihak berkuasa pusat yang secara prinsipnya mempunyai kuasa bagi mengawal, menyelaras dan mengeluarkan sebarang arahan kepada entiti kerajaan.

Terdahulu, pertanyaan berhubung isu kilang di Selangor dibangkitkan Leong Tuck Chee (DAP-Pandamaran) yang meminta pengesahan sama ada kerajaan negeri mempunyai kuasa menutup operasi kilang walaupun mereka mendapat kelulusan MITI.

Sebelum ini, isu berkaitan penutupan kilang di Selangor dibangkitkan juga bekas Naib Presiden PKR, Rafizi Ramli yang mempersoalkan mengapa kerajaan negeri Selangor yang tidak menggunakan peruntukan undang-undang PBT untuk menutup operasi kilang-kilang yang didakwa menjadi punca penularan Covid-19 di negeri itu.

Dalam ciapan di Twitter, Rafizi bertanyakan soalan tersebut kepada Menteri Besar, Datuk Seri Amirudin Shari memandangkan kerajaan negeri boleh menggunakan peruntukan sedia ada walaupun kilang yang beroperasi mendapat kebenaran MITI.

“Soalan kepada kerajaan Selangor dan MB Amirudin Shari… Kalau MITI bagi lesen pelepasan pun tapi kerajaan negeri (melalui Pihak Berkuasa Tempatan) tarik balik lesen PBT, kilang kena tutup juga kan?” katanya.

Jelasnya lagi, terdapat peruntukan dalam Akta PBT bawah Seksyen 102 (s) Akta yang memberi kuasa untuk menggantung sementara operasi kilang-kilang sehingga keadaan kembali terkawal.

“Seksyen 102(s) di bawah bidang kuasa tambahan PBT beri kuasa kepada PBT (melalui kaedah pelesenan) untuk mengawal, menyelia (termasuk menutup) perniagaan atau perindustrian daripada jenis yang memudaratkan orang ramai,” kata Rafizi yang memuatkan tangkap layar bahagian dalam akta tersebut.

Menurut Rafizi, sepatutnya kerajaan negeri boleh menggunakan Akta PBT untuk menggantung operasi kilang yang berada di Selangor walaupun pihak MITI memberikan surat kebenaran.

“Arahan kepada PBT itu datang dari Kerajaan Negeri untuk menguatkuasakan mengikut Seksyen 9 Akta PBT.

“Jadi saya yang rakyat biasa ni tak faham kenapa kita tak pakai Akta PBT untuk counter lesen-lesen yang MITI bagi itu?” katanya lagi.


Kad kuasa SPR nama Halina, yang datang lelaki, kata Wan Saiful

Ketua Penerangan Bersatu Malaysia Datuk Wan Saiful Wan Jan mendedahkan perbuatan segelintir pihak yang dipercayai menyamar sebagai pegawai Suruhanjaya Pilihan Raya (SPR) cuba mengganggu majlis ceramah Perikatan Nasional (PN).

Menurutnya kejadian itu dikesan dalam ceramah PN di kawasan Dewan Undangan Negeri (DUN) Maharani, malam 4 Mac lalu apabila terdapat dua tiga individu yang memakai jaket SPR hadir pada ceramah dipengerusikannya.

“Malam tadi di Rengit, saya menjelaskan mengenai apa yang berlaku pada malam sebelumnya (4 Mac) di Parit Keroma. Ada individu lelaki menyamar dengan menggunakan kad kuasa pegawai wanita, cuba mengganggu majlis anjuran PN.

“Saya tak tahu adakah ini sabotaj atau komedi. Individu itu lelaki, tapi entah dari mana dia curi atau palsukan kad kuasa seorang wanita pula. Sudah lah salah jantina, langsung tak tahu malu cuba sabotaj program orang lain.

“Inilah akibatnya bila amalkan budaya tak malu ajaran juara komedi… memang sungguh terdesak nampaknya,” kata beliau dalam kenyataan hari ini.

Menceritakan lebih lanjut, Wan Saiful berkata ketika menjadi pengerusi majlis itu beliau ternampak dua tiga individu sedang meninjau-ninjau program berkenaan dari jauh, seolah-olah hendak membuat kacau.

“Saya meminta petugas pergi tengok. Rupa-rupanya ada dua orang datang dan menyatakan mereka mewakili Suruhanjaya Pilihan Raya… daripada SPR… mengarahkan supaya program kita dihentikan.

“Bila disemak betul-betul oleh pegawai-pegawai kita. Rupa-rupanya yang datang… kad penguatkuasanya, namanya Halinah. Gambarnya putih melepak tapi yang datang lelaki.

“Bagi saya ini menunjukkan bahawa di sebelah sana bimbang dengan kebangkitan rakyat negeri Johor. Mereka bimbang apa yang kita lakukan mendapat sambutan yang amat baik.

“Mereka amat bimbang sekiranya sambutan ini diterjemahkan sebagai undi pada 12 hari bulan nanti yang menyebabkan segala perancangan mereka untuk berkuasa, tak dapat laksana. Ribuan rakyat turun bersama dengan kita (PN),” tambahnya lagi.


Tahanan Rohingya lolos depot imgresen di Kedah dikesan di Selayang

Terdapat pelarian Rohingya yang lari dari Depot Tahanan Imigresen Relau di Bandar Baharu, Kedah dikesan berada di sekitar Selayang dan usaha mengesan lokasi sebenar tahanan terbabit sedang dilaksanakan dengan kerjasama polis.

Ketua Pengarah Jabatan Imigresen Malaysia Datuk Seri Khairul Dzaimee Daud berkata mereka yang masih bebas dipercayai mahir selok-belok kawasan di Pulau Pinang dan Kuala Lumpur kerana pernah bekerja dan berada di sini sebelum ini, lapor Bernama.

“Orang tempatan mungkin tidak membantu mereka, tetapi komuniti mereka di sini terdapat kemungkinan sangat tinggi membantu tahanan itu,” katanya kepada pemberita selepas serbuan Imigresen di Pasar Borong Selayang dan Pasar Borong Kuala Lumpur, di sini, hari ini.

Beliau berkata setakat ini seramai 61 tahanan masih bebas.

Dalam kejadian pada 20 April lepas, 528 tahanan di depot tersebut merusuh sebelum melarikan diri dan enam daripadanya maut akibat dirempuh kereta ketika cuba melintas jalan di Kilometer 168 Lebuhraya Utara Selatan (PLUS).

Mengulas Operasi Belanja di Pasar Borong Selayang dan Pasar Borong Kuala Lumpur hari ini, Khairul Dzaimee berkata seramai 248 pendatang tanpa izin ditahan susulan aduan dan rungutan orang ramai mengenai warga asing berniaga secara haram di tepi jalan berhampiran pasar itu.

Khairul Dzaimee berkata daripada jumlah yang ditahan itu, seramai 205 adalah lelaki manakala baki 43 adalah wanita.

“Daripada 248 itu, 109 orang merupakan pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) manakala 139 lagi tidak mempunyai sebarang dokumen sah terdiri daripada warga Pakistan, India, Myanmar, Indonesia dan Bangladesh,” katanya.

Beliau berkata Imigresen turut mengesan tiga warga Pakistan mempunyai kad UNHCR walaupun negara itu bukan negara yang tersenarai untuk penggunaan kad terbabit.

“Semakan mendapati kad berkenaan tulen. Kami akan melakukan siasatan lanjut bagaimana tiga warga Pakistan itu boleh mempunyai kad UNHCR,” katanya.


Jangan bimbang, mereka yang mahu gadai UMNO hanya ‘kumpulan kecil’

Saya minta kita ahli-ahli UMNO, pejuang dan penyokong UMNO sekalian jangan terlalu bimbang.

Seperti saudara saudari saya juga tahu dan sedar apa yang sedang ‘broker’ rancangkan.

Muslihat serta tipu daya mereka, segala hipokrasi dan helah dalam pemantauan dan radar.

Mereka ini tidak ramai, tetapi apa yang mereka mahu lakukan ke atas UMNO sangat tidak boleh diterima.

UMNO tidak boleh digadai. UMNO bukan alat untuk tawar menawar jawatan atau kedudukan sesiapa.

UMNO sama sekali tidak akan melukut di tepi gantang hanya kerana hujah-hujah bermuka dua.

UMNO parti milik rakyat dan jutaan ahlinya. Bukan milik mana-mana pihak untuk dijual beli.

InsyaAllah selagi ada keringat dan bakti saya berjanji UMNO tetap dipertahankan.

Saya berkata begini kerana saya membaca pandangan dan keluh kesah saudara saudari.

Segelintir saudara saudari khuatir saya sebagai Presiden UMNO tidak ‘alert’ rancangan mereka.

Saya ‘alert’. Saya malah ‘alert’ semakin galak persepsi negatif diilustrasikan ke atas saya.

Tetapi demi keutuhan parti keramat bangsa dan agama saya mendepani cabaran ini secara berhemah.

Keazaman, keyakinan dan jati diri UMNO saudari saudari menjadi azimat penguat semangat. – 23 Mac 2021


Sabah benar rentas negeri bermula 1 November

Kerajaan Sabah hari ini membenarkan aktiviti rentas negeri bermula 1 November depan meliputi lawatan sosial dan pelancongan, kata Ketua Menteri Datuk Hajiji Noor.

Bagaimanapun, beliau berkata kebenaran rentas negeri itu diberikan secara bersyarat iaitu penduduk deHajijiwasa perlu lengkap dos vaksin Covid-19, perlu menjalani ujian saringan Covid-19 jenis RT-PCR atau RTK-Ag (swab/saliva) tiga hari sebelum perjalanan.

Katanya, bagi remaja berumur 12 hingga 18 tahun perlu menerima sekurang-kurangnya satu dos vaksin tersebut manakala kanak-kanak berusia bawah 12 tahun wajib ditemani ibu bapa yang telah lengkap divaksin.

“Kerajaan Negeri Sabah berpuas hati dengan laporan peratus vaksinasi lengkap negeri Sabah setakat 11 Oktober 2021 oleh Jawatankuasa Covid-19 Immunisation Task Force (CITF) telah mencapai melebihi 70 peratus dan bersetuju memberikan kebenaran ini,” katanya lapor Bernama.

Beliau berkata selaras dengan itu juga kerajaan negeri bersetuju supaya rentas daerah dibenarkan seluruh negeri bermula esok dengan bersyarat.

Katanya, syarat itu ialah penduduk dewasa perlu lengkap dos vaksin Covid-19; remaja berumur 12 hingga 18 tahun perlu menerima sekurang-kurangnya satu dos vaksin tersebut; dan kanak-kanak berusia bawah 12 tahun wajib ditemani ibu bapa yang telah lengkap divaksin.


Kadar vaksinasi Malaysia di kedudukan pertama di Asean

Kadar agihan vaksinasi Covid-19 Malaysia kini berada di landasan tepat apabila data terkini program vaksinasi global menunjukkan Malaysia mengungguli negara-negara utama Asean lain.

Perbandingan yang melibatkan enam negara Asean itu memperlihatkan Malaysia di kedudukan pertama dalam peratusan tertinggi populasi menerima vaksin sekurang-kurangnya suntikan pertama vaksin Covid-19.

Senarai itu tidak memasukkan Singapura, Brunei, Kemboja dan Laos, yang merupakan empat negara terkecil Asean dari sudut populasi dan saiz negaranya.

Menurut statistik yang dikumpulkan laman sesawang data global Our World in Data meletakkan Malaysia mendahului negara-negara tersebut dengan sekurang-kurangnya 6.2 peratus sasaran vaksinasi telah dicapai.

Ia disusuli Indonesia dengan 6 peratus.

Indonesia yang memulakan program vaksinasi pada pertengahan Januari lalu, awal sebulan daripada Malaysia akan tetapi hanya sedikit mendahului Malaysia dari sudut peratusan populasi yang menerima suntikan vaksin lengkap.

Pada 31 Mei lalu, 3.89 peratus menerima vaksin lengkap di Indonesia, sementara Malaysia mencatat 3.54 peratus.

Kedua-dua negara ini jauh mendahului Filipina, Thailand dan Myanmar, yang masih mencatat kadar populasi menerima vaksin sekurang-kurangnya suntikan pertama di bawah 4 peratus. Myanmar memulakan program vaksinasinya pada akhir Januari lalu.

Program Imunisasi Covid-19 Kebangsaan (PICK) Malaysia yang bermula pada 26 Februari tahun ini menyaksikan sejumlah 500,000 barisan hadapan negara menerima vaksin pada fasa pertama.

Fasa kedua bermula pada April dijangka melibatkan 9.4 juta penerima terdiri daripada warga emas dan mereka yang memiliki risiko tinggi.

Fasa ketiga pula dijadualkan bermula pada Mei sehingga Februari tahun depan melibatkan 13.7 juta penerima berusia 18 tahun ke atas.

Menteri Penyelaras PICK Khairy Jamaluddin beberapa kali memberi jaminan kadar vaksinasi negara akan meningkat selepas negara menerima lebih banyak bekalan vaksin bermula Jun.

“Dengan kadar yang kita unjurkan, saya percaya dan yakin kita dapat selesaikan sebelum akhir tahun ini,” katanya dalam sidang media pada 19 Mei lalu.

Dalam sebuah laporan Bernama, Khairy dilaporkan berkata 105,655 dos vaksin telah diberikan semalam, kebanyakan daripada pemberian tersebut adalah dos suntikan pertama.

Khairy yang juga menteri sains, teknologi dan inovasi juga turut berkata pihaknya menyasarkan untuk memberikan 150,000 dos suntikan setiap hari bulan ini dan ditingkatkan kepada 200,000 suntikan menjelang bulan depan.

Beliau berkata usaha itu akan dibantu dengan penubuhan lebih banyak PPV termasuk 1,000 klinik swasta di seluruh negara dan melalui sistem pandu lalu.


KKM alu-alukan kerjasama jalankan kajian kebaikan ganja dalam perubatan

Sebarang cadangan kerjasama dengan Kementerian Kesihatan (KKM) untuk menjalankan kajian penyelidikan klinikal kebaikan kanabis atau ganja dalam perubatan sentiasa dialu-alukan, kata Khairy Jamaluddin Abu Bakar.

Bagaimanapun, Menteri Kesihatan itu berkata setakat ini KKM tidak menerima laporan penuh mengenai kegunaan CBD atau ‘cannabidiol’ (antara kandungan aktif dalam pokok kanabis) untuk tujuan perubatan tetapi kajian perlu dilakukan bagi membuktikan terdapat kebaikan dalam penggunaan bahan tersebut.

“Sejak kebelakangan ini, banyak perbincangan mengenai penggunaan ganja dalam perubatan.

“Namun, KKM konsisten dalam mengamalkan dasar berasaskan bukti. Sebab itulah kita mengalu-alukan kajian klinikal penggunaan CBD untuk tujuan perubatan,” katanya menerusi ciapan Twitter, hari ini.

Khairy berkata, kerjasama membabitkan industri atau ahli akademik itu boleh diselaraskan dengan Institut Penyelidikan Klinikal dan Clinical Research Malaysia (CRM) yang diwujudkan KKM, sejak 2012.

“Setakat ini, hanya banyak luahan minat, ceramah dan advokasi dalam media sosial.

“KKM amat mengalu-alukan penyelidikan terbabit dimulakan industri atau ahli akademik. Kami sedia bekerjasama,” katanya.

Baru-baru ini, negara dikejutkan dengan tangkapan melibatkan seorang artis yang menanam ganja di kediamannya dan difahamkan artis tersebut sedang berdepan penyakit psikologi. Malah didakwa ganja tersebut digunakan bertujuan untuk rawatannya.


Covid-19: Indonesia rekod 32,211 kes hari ini, tertinggi sejak enam bulan

Jumlah jangkitan baharu Covid-19 di Indonesia hari ini, 4 Februari 2022, melonjak ke tahap tertinggi dalam tempoh enam bulan apabila mencatat 32,211 kes positif, didorong oleh penularan pantas varian Omicron.

Semalam, Presiden Indonesia Joko Widodo atau Jokowi memaklumkan jumlah jangkitan harian Covid-19 di negara itu dalam tempoh 24 jam pada Khamis adalah sebanyak 27,197 kes.

Menurut data dikeluarkan Pasukan Petugas Covid-19 Indonesia, angka terbaharu itu menjadikan keseluruhan kes positif di negara itu kini mencecah 4,446,694 kes.

Dalam tempoh 24 jam sehingga tengah hari tadi, seramai 7,190 pesakit telah sembuh menjadikan kes pulih di negara itu meningkat kepada 4,161,987 kes.

Dalam tempoh 24 jam lalu seramai 42 pesakit Covid-19 meninggal dunia menjadikan keseluruhannya 144,453 kes kematian, lapor pasukan petugas itu hari ini.

Pada masa sama, seramai 5,588 pesakit Covid-19 kini menerima rawatan di Hospital Kecemasan Perkampungan Atlet di Kemayoran, Jakarta Tengah.

Sementara itu, pihak berkuasa Bandung – ibu kota Jawa Barat – menutup sebuah pusat beli-belah selama tiga hari setelah melanggar peraturan Covid-19 apabila membenarkan ramai pengunjung masuk bagi menyambut Tahun Baharu Cina pada Selasa lalu.

Ketua Penguat Kuasa Majlis Pentadbiran Bandung Rasdian Setiadi berkata operasi pusat beli-belah itu ditutup sehingga 6 Februari ini kerana melanggar perintah mengenai sekatan aktiviti awam ketika pandemik.

Pusat beli-belah itu kekal ditutup sehingga 6 Februari, dan kami akan membenarkannya dibuka semula selepas pengendali pusat beli-belah membayar denda Rp500 ribu (AS$35), katanya. – Agensi


KJ pula akui ‘dilanyak’ UMNO

Selepas bekas Perdana Menteri Datuk Seri Ismail Sabri Yaakob mendedahkan ‘dilanyak’ parti sendiri, bekas Timbalan Ketua UMNO Bahagian Rembau, Khairy Jamaluddin, pula mengakui keadaan yang sama.

Ketika memberi komen balas terhadap penjelasan Naib Presiden UMNO itu, bekas menteri dibawah pentadbiran Tan Sri Muhyiddin Yassin dan Ismail Sabri, mengakui turut diserang rakan dalam parti sendiri.

“Apa pun, kami sudah lakukan yang terbaik untuk negara seperti keluar dari pandemik, pulihkan ekonomi. Anda boleh berbangga untuk perkara itu,” kata Khairy menurut Sinar.

Terdahulu, hari ini (10 Februari) Ismail Sabri ketika memperbetulkan salah faham dalam wawancara dengan beberapa media baru-baru ini mengakui kecewa akibat ‘dilanyak’ oleh UMNO sendiri, seolah-olah beliau bukan menteri UMNO.

Beliau menyifatkan UMNO seolah-olah pembangkang ketika beliau menjadi Perdana Menteri apabila turut bersama pihak lain menyerang beliau, bukan mempertahankannya.

“Saya agak kecewa. Tapi saya tak pernah menunjukkan kekecewaan saya. Saya perdana menteri UMNO untuk memperkukuhkan UMNO. Daripada 29 menteri Kabinet 14 adalah menteri BN dan Perdana Menteri.

“Jadi separuh daripada Kabinet itu, walaupun kita hanya ada 42 kerusi di Parlimen.

“Tetapi ditekan oleh UMNO sendiri. Seperti saya bukan menteri UMNO. Setiap apa yang berlaku tekanannya adalah terlalu kuat kepada saya,” katanya.

Saya ‘dilanyak’ parti sendiri masa jadi Perdana Menteri: Ismail Sabri


Bali dibuka kepada pengunjung, tapi tiada penerbangan global

Selepas hampir setahun setengah terjejas teruk akibat pandemik Covid-19, akhirnya pusat percutian terkemuka di Indonesia, Bali, akan kembali dibuka kepada pengunjung.

Tetapi, terdapat satu kekurangan yang penting iaitu penerbangan antarabangsa.

Reuters melaporkan, pusat pelancongan itu akan dibuka semula mulai esok dan hanya satu-satunya lapangan terbang antarabangsa di pulau itu, Ngurah Rai sudah mengadakan simulasi persediaan menyambut pengunjung antarabangsa, tetapi pihak pengurusan lapangan terbang itu memaklumkan ia tidak akan dibuka dalam tempoh masa terdekat.

“Buat masa sekarang, tiada penerbangan dijadualkan,” kata jurucakap lapangan terbang, Taufan Yudhistira.

Melalui laporan itu, penguatkuasaan ketat oleh pihak Imigresen Indonesia menyebabkan kesan yang besar kepada industri pelancongan di pulau itu, termasuk penutupan hotel, kedai-kedai serta perniagaan.

Kerajaan Indonesia berusaha memulihkan kembali sektor pelancongan di Bali, susulan angka kes Covid-19 yang semakin menurun secara mendadak sejak Julai lalu, di mana republik ini suatu ketika dikenali sebagai pusat penyebaran wabak di Asia.

Bagaimanapun, perincian seperti keperluan visa dan rakyat dari negara mana yang akan dibenarkan memasuki pulau itu, masih belum dimuktamadkan lagi.

Sehingga kini, Indonesia hanya akan membuka sempadannya kepada 19 negara dari China, India, Jepun, Korea Selatan dan New Zealand, serta beberapa negara dari Teluk Arab dan Eropah Barat.

Sementara itu, pengusaha sektor pelancongan Indonesia menyatakan, pelan pembukaan semula tidak bertepatan dengan kehendak, kerana tempahan bagi hotel masih pada tahap rendah.

“Pihak kami sudah bersiap sedia untuk menerima kedatangan pengunjung ke Bali, namun ia tidak bermaksud penduduk pulau ini dapat menerima jumlah pengunjung yang tinggi.

“Paling tidak, kami boleh menerima kembali situasi ini pada akhir tahun ini,” kata Pengarah Eksekutif Persatuan Hotel dan Restoran Bali, Ida Bagus Purwa Sidemen.

Manakala, Gabenor Bali, I Wayan Koster memaklumkan pihaknya mahu memulihkan kembali Bali kerana lebih 54 peratus daripada sektor ekonomi republik itu hanya bergantung kepada pelancongan.

Semalam, Indonesia merekodkan 1,233 kes baharu dan 48 kematian akibat Covid-19, menjadikan angka kumulatif di republik itu mencecah hampir 4.23 juta kes dan 143,000 kematian yang direkodkan. – Reuters


Pil perancang untuk lelaki dicipta

Sepasukan saintis berjaya membangunkan pil perancang keluarga untuk lelaki yang dilaporkan mencapai 99 peratus keberkesanan ketika diuji pada tikus makmal, dan tidak menyebabkan kesan sampingan, dengan ujian klinikal terhadap manusia dijangka bermula akhir tahun ini.

Penemuan itu akan dibentangkan pada mesyuarat American Chemical Society pada musim bunga ini – menandakan satu lagi langkah penting ke arah memperluaskan pilihan kawalan kelahiran untuk lelaki.

Sejak pil perancang kelahiran wanita pertama kali diluluskan pada 1960-an, penyelidik berminat dengan pil sama untuk lelaki, kata penyelidik Universiti Minnesota, Md Abdullah Al Noman, yang akan membentangkan penemuan itu kepada AFP.

“Pelbagai kajian menunjukkan bahawa lelaki berminat untuk berkongsi tanggungjawab kawalan kelahiran dengan pasangan mereka,” katanya, tetapi sehingga kini, hanya terdapat dua pilihan berkesan yang tersedia – kondom atau vasektomi (pembedahan untuk membuang sebahagian atau seluruh salur mani).

Bagaimanapun, pembedahan membuang saluran air mani adalah mahal dan tidak selalunya berjaya.

Pil wanita menggunakan hormon untuk mengganggu kitaran haid, dan usaha bersejarah untuk membangunkan setara lelaki menyasarkan hormon steroid lelaki.

Masalah dengan pendekatan ini, adalah ia menyebabkan kesan sampingan seperti berat badan bertambah, kemurungan dan peningkatan paras kolesterol yang dikenali sebagai lipoprotein berketumpatan rendah, yang meningkatkan risiko penyakit jantung.

Pil wanita juga membawa kesan sampingan, termasuk risiko pembekuan darah. Tetapi memandangkan wanita menghadapi kehamilan tanpa ketiadaan kontraseptif, pengiraan risiko adalah berbeza.

Untuk membangunkan ubat bukan hormon, Md Abdullah yang bekerja di makmal Profesor Gunda Georg, menyasarkan protein yang dipanggil “reseptor asid retinoik (RAR) alpha.”

Di dalam badan, vitamin A ditukar kepada bentuk yang berbeza, termasuk asid retinoik, yang memainkan peranan penting dalam pertumbuhan sel, pembentukan sperma, dan perkembangan embrio. – AFP


Adakah Top Glove diarah juga kongsi keuntungan bantu penoreh? soal Tuan Ibrahim kepada PMX

Timbalan Presiden PAS, Datuk Seri Tuan Ibrahim Tuan Man bertanya kepada Perdana Menteri Datuk Seri Anwar Ibrahim sama ada sudah mengarahkan syarikat seperti Top Glove Corporation Berhad (Top Glove) untuk berkongsi keuntungan dengan golongan penoreh getah.

Tuan Ibrahim yang juga Ahli Parlimen Kubang Kerian menyoal Anwar soalan tersebut kerana beliau sebelum ini mengarahkan taikun Melayu, Tan Sri Syed Mokhtar Albukhary untuk berkongsi keuntungan syarikat Bernas kepada golongan pesawah.

Anwar bagaimanapun tidak menjawab soalan itu secara langsung.

“Setakat ini ada senarai 60 syarikat gergasi termasuk multinasional yang perlu menampung pembiayaan Pendidikan Teknikal dan Latihan Vokasional (TVET).

“Mereka mengambil alih sebahagian dan bantu selenggara, melatih (pelajar) dengan kos syarikat.

“Ia termasuk Sunway, Berjaya, Tenaga, Telekom dan syarikat berkaitan kerajaan,” katanya pada sesi soal jawab di Parlimen hari ini.

Katanya, Kumpulan Albukhary juga menawarkan untuk membantu sebuah institusi TVET di Pekan, Pahang.

Anwar berkata ia merupakan pendekatan kerajaan untuk meminta syarikat-syarikat membantu secara langsung rakyat miskin.

Ahli Parlimen Tambun itu semasa tempoh awal pentadbirannya menyasarkan syarikat Bernas milik Syed Mokhtar dengan meminta Bernas membayar sejumlah RM60 juta kepada pesawah di seluruh negara.

Manakala Top Glove mencatatkan keuntungan RM7.98 bilion pada 2021, meningkat 346% berbanding tahun sebelumnya.

Syarikat pengeluar sarung tangan itu menyaksikan keuntungan sedemikian rupa kerana permintaan sarung tangan yang kukuh yang didorong oleh pandemik Covid-19.

Beberapa pihak pernah mencadangkan agar cukai durian runtuh dikenakan kepada syarikat itu dan beberapa syarikat lain.

Dalam pada itu, Anwar berkata kuasa untuk memberikan pengecualian cukai bukan di bawah Kementerian Kewangan atau Perdana Menteri, tetapi ketua pengarah Lembaga Hasil Dalam Negeri.


Kluster baharu Covid-19 yang aktif hampir cecah 300

Terdapat peningkatan kluster baharu jangkitan Covid-19 yang direkodkan Kementerian Kesihatan (KKM) hari ini yang hampir mencecah 300 kluster.

Menurut KKM, kluster baharu kini sebanyak 274 yang masih, ia meningkat berbanding hanya 259 kluster semalam yang dikesan KKM.

Ketua Pengarah Kesihatan, Tan Sri Dr. Noor Hisham Abdullah berkata Malaysia terus mencatatkan peningkatan jumlah kluster Covid-19 apabila merekodkan 22 kluster baharu berbanding semalam, 21 kluster.

Katanya, ia menjadikan jumlah kluster terkumpul sejak pandemik melanda negara iaitu 6,371 kluster.

“Sebanyak 274 kluster aktif direkodkan yang menunjukkan peningkatan berbanding semalam, 259 kluster. Jumlah kluster yang telah tamat sebanyak 6,097 kluster berbanding semalam, 6,090 kluster,” katanya dalam satu kenyataan.

Dalam perkembangan berkaitan kematian, jumlah kematian yang dilaporkan mencatatkan penurunan iaitu 12 kes berbanding semalam, 16 kes.

Rekod terbabit adalah setakat pukul 7 petang, hari ini berdasarkan maklumat dikemas kini melalui laman web, https://covidnow.moh.gov.my menjadikan keseluruhan kes terkini sebanyak 31,930 kes.

Bagi kes kematian yang dibawa ke hospital (BID), dua kes daripada 12 kes dengan jumlah keseluruhan sebanyak 6,434 kes.

Sementara itu, Noor Hisham memberitahu jumlah pesakit Covid-19 yang memerlukan alat bantuan pernafasan merekodkan sedikit penurunan iaitu 70 kes berbanding semalam, 72 kes.

Pesakit Covid-19 yang memerlukan rawatan di unit rawatan rapi (ICU) turut merekodkan penurunan, 124 kes berbanding semalam, 129 kes.


Budak bawah 7 tahun tak dibenar sertai solat Tarawih di Pahang

Kerajaan Pahang tidak membenarkan orang luar sama ada dari pondok atau maahad tahfiz untuk menjadi imam solat Tarawih di mana-mana masjid dan surau di negeri itu.

Pada masa sama Menteri Besar, Datuk Seri Wan Rosdy Wan Ismail berkata, kerajaan negeri juga tidak membenarkan penceramah jemputan dari luar Pahang.

Beliau berkata, pengimarahan masjid dan surah sepanjang Ramadan ini hendaklah mematuhi prosedur operasi standard (SOP).

“Solat tarawih perlu selesai selewat-lewatnya 10 malam. Tazkirah yang dibenarkan ialah selepas solat Zohor dan sebelum solat Jumaat dengan tempoh maksimum 15 minit.

“Aktiviti tadarus dan khatam al-Quran dibenarkan selepas solat Subuh hingga sebelum Maghrib manakala Qiamullail dibenarkan pada 10 malam terakhir mulai 3 pagi hingga solat Subuh,” katanya dalam kenyataan hari ini.

Wan Rosdy berkata, pelajar dari sekolah berasrama dan kanak-kanak bawah tujuh tahun juga tidak dibenar memasuki masjid untuk solat Tarawih.

Jumlah jemaah pula menurut Wan Rosdy, adalah mengikut kapasiti ruang solat dengan penjarakan fizikal yang perlu dikawal oleh pengurusan masjid dan surau, selain aktiviti berkumpul selepas solat tarawih tidak dibenarkan.

Bagi program berbuka puasa dan moreh, Wan Rosdy berkata, pengurusan masjid dan surau perlu menyediakan makanan secara berbungkus dengan jemaah hanya dibenarkan membawa pulang makanan berat selepas berbuka jika ada dan juadah moreh.


Perbicaraan di AS dedah banyak maklumat baharu skandal 1MDB

Kerajaan memberi jaminan akan menggunakan semua agensi berkaitan untuk menyiasat sedalam-dalamnya kes penyelewengan melibatkan skandal 1Malaysia Development Berhad (1MDB).

Jaminan itu diberikan Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin yang berkata perlunya ‘political will’ atau tekad politik untuk melaksanakan siasatan kes tersebut.

“Seperti kata YB Port Dickson tadi (Datuk Seri Anwar Ibrahim) tadi perlu adanya tekad politik, bukan hanya di pihak pembangkang tetapi juga di pihak kerajaan.

“Perdana Menteri juga berkata, kita tidak boleh ragu, kalau betul memang bersalah kita akan pastikan mereka diheret ke kehakiman,” katanya memetik laporan Bernama.

Beliau berkata demikian ketika menggulung usul Ketua Pembangkang Datuk Seri Anwar Ibrahim mengenai pembongkaran amalan rasuah, salah guna kuasa dan penyelewangan institusi Malaysia khasnya Bank Negara (BNM) berkaitan skandal 1MDB di sesi Kamar Khas, persidangan Dewan Rakyat di sini hari ini.

Mas Ermieyati berkata dengan pendedahan siasatan dan perbicaraan oleh Jabatan Kehakiman Amerika Syarikat (DoJ), ia dapat membantu kerajaan dalam usaha memberikan lagi jawapan atau penemuan lain berkaitan siasatan 1MDB.

Malah katanya, sebaik sahaja pendedahan oleh bekas rakan kongsi Goldman Sachs, Tim Leissner dalam perbicaraan di New York baru-baru ini, Suruhanjaya Pencegahan Rasuah Malaysia (SPRM) telah membuat tindakan segera dengan memanggil seorang bekas eksekutif kanan sebuah syarikat televisyen satelit pada 24 Februari lalu, bagi mendapatkan keterangan mengenai dakwaan wanita itu telah menerima pemberian dengan menggunakan dana yang mungkin berkaitan dengan 1MDB.

“Kita masih lagi dalam siasatan, malah kita juga akan memanggil beberapa individu lagi untuk kita siasat sedalamnya, seperti kita tahu kes 1MDB ini telah menghantui rakyat Malaysia, menghantui seluruh negara, kerana ia melibatkan kuasa dunia yang agak besar, sebab itulah kita nyatakan sini kita harus serius dalam memastikan keadilan ini dapat dipertahankan,” katanya.

Mengenai kekangan mendapatkan maklumat di luar negara, Mas Ermieyati berkata menjadi dasar pihak DOJ Amerika Syarikat untuk tidak berkongsi maklumat mengenai siasatan 1MDB dengan Malaysia.

Justeru, Mas Ermieyati berkata kerajaan komited untuk menggunakan segenap mekanisme melalui saluran diplomatik dan kerajaan kepada kerajaan (G2G) untuk mendapatkan maklumat untuk diguna pakai menyiasat mendapatkan bukti-bukti tambahan untuk membantu siasatan skandal syarikat pelaburan strategik itu.


Russia tuduh AS terlibat secara langsung dalam perang di Ukraine

Ahli Parlimen paling kanan Russia menuduh Washington menyelaraskan operasi ketenteraan askar Ukraine, sekali gus menurutnya menunjukkan Amerika Syarikat (AS) terlibat secara langsung dalam perang di negara itu.

“Washington pada dasarnya menyelaras dan menyediakan operasi ketenteraan, dengan itu mengambil bahagian secara langsung dalam tindakan ketenteraan terhadap Russia,” tulis Vyacheslav Volodin di saluran Telegramnya.

Washington dan negara Eropah yang menganggotai Pakatan Perjanjian Atlantik Utara (NATO) membekalkan Kyiv dengan senjata berat untuk membantunya menentang serangan Russia, yang kini menduduki bahagian timur dan selatan Ukraine tetapi gagal menawan Kyiv.

Bagaimanapun, AS dan sekutu NATO berulang kali berkata mereka tidak akan mengambil bahagian dalam peperangan itu bagi mengelak daripada menjadi pihak dalam konflik itu.

Pegawai Washington berkata AS telah memberikan risikan kepada Ukraine untuk membantu menentang serangan Russia, tetapi telah menafikan bahawa risikan ini termasuk data sasaran yang tepat.

Volodin, speaker dewan rendah Parlimen, Duma, adalah penyokong terkemuka apa yang Moscow panggil “operasi khas” di Ukraine untuk merendahkan keupayaan ketenteraan jirannya di selatan dan menghapuskan apa yang dipanggil unsur fasis yang menguasai kerajaan dan tentera.

Ukraine dan Barat mengatakan dakwaan fasis itu tidak berasas, dan Russia telah melakukan tindakan pencerobohan tanpa provokasi.

Konflik itu telah membunuh beribu-ribu orang di Ukraine, dan lebih daripada lima juta orang telah meninggalkan negara itu.

Volodin berkata penasihat asing telah bekerja di Ukraine sejak apa yang disebutnya sebagai “rampasan kuasa”, dalam rujukan jelas kepada pilihan raya demokratik Presiden Volodymyr Zelensky pada 2019.

Pada masa sama, Kementerian Pertahanan Russia memaklumkan, tentera negara itu memusnahkan simpanan besar peralatan ketenteraan dari AS dan negara Eropah, berdekatan stesen keretapi Bohodukhiv di wilayah Kharkiv.

Kementerian itu berkata, mereka menyerang 18 kemudahan itu semalaman, termasuk tiga depot peluru di Dachne, berhampiran bandar pelabuhan Odesa. – Agensi


Hentikan penyebaran Batuk Kering

Tuberkulosis (TB) atau batuk kering adalah penyakit yang disebabkan oleh kuman bakteria yang dikenali senagai Mycobacterium tuberculosis. Ia boleh disebarkan dari seseorang yang dijangkiti ke seseorang yang lain melalui udara.

TB biasanya menjangkiti paru-paru, tetapi ia juga boleh menjejaskan bahagian lain tubuh kita seperti otak, buah pinggang, atau tulang belakang. Namun, ia boleh membawa maut jika tidak mendapat rawatan yang sewajarnya.

Dalam pada itu, negara-negara di Asia Tenggara menyumbang satu pertiga (44 peratus) daripada kes TB dunia. Malaysia berada di kedudukan ke-76 dunia dan diklasifikasikan sebagai negara endemik tahap sederhana hingga rendah.

Jumlah kes TB yang dilaporkan di Malaysia pada tahun 2021 ialah 21,727 manakala jumlah kematian TB pada tahun yang sama ialah 2,288.

Menurut Pakar Perubatan Dalaman dan Respiratori Hospital Pakar KPJ Pasir Gudang, Dr. Che’ Wan Aminud-Din Hashim, sesiapa sahaja boleh mendapat TB, tetapi individu yang paling berisiko ialah kenalan rapat atau ahli keluarga seseorang yang mempunyai penyakit TB.

“Jangkitan boleh berlaku sama ada di rumah atau di tempat kerja. Orang yang mempunyai sistem imun yang lemah seperti  penghidap diabetes, pesakit buah pinggang kronik, pesakit kanser, mereka yang menggunakan kortikosteroid yang berpanjangan dan penghidap HIV juga berisiko lebih tinggi berbanding individu sihat. Perokok tegar juga termasuk dalam golongan ini.

“Gejala umum penyakit TB termasuklah terasa kurang sihat atau lemah, penurunan berat badan, demam dan berpeluh di waktu malam. Gejala penyakit TB paru-paru  termasuklah batuk, sakit dada dan batuk berdarah.

Gejala penyakit TB di bahagian lain badan bergantung pada organ yang terlibat. Sebagai contoh, jangkitan TB pada otak akan menyebabkan meningitis dan simptomnya adalah sakit kepala, gangguan tahap kesedaran atau pengsan, dan sawan,” katanya.

Tambah Dr. Che’ Wan, sesetengah pesakit mengalami pembengkakan leher akibat pembesaran nodus limfa akibat jangkitan tuberkulosis. TB tulang belakang juga biasa berlaku. Ciri klinikal tuberkulosis tulang belakang termasuklah sakit pada mana-mana bahagian tulang belakang, kebas tangan atau kaki atau kedua-duanya, lemah otot tangan atau kaki atau kedua-duanya, kekejangan otot, demam, berpeluh pada waktu malam dan kecacatan tulang belakang yang ketara.

“Ujian Mantoux Tuberculin Skin Test (TST) atau ujian darah TB (interferon gamma release assay, QuantiFERON-TB Gold and T-Spot) boleh digunakan untuk menguji wujudnya jangkitan tuberkulosis. Ujian tambahan pula diperlukan untuk mengesahkan penyakit TB. Ujian  seperti x-ray dada dan sampel kahak, diperlukan untuk melihat sama ada seseorang itu menghidap TB aktif atau tidak.

“Sampel dari kahak, cecair badan atau tisu digunakan sebagai bahan utama untuk pengesahan makmal bagi penyakit TB. Dalam kes tertentu apabila tiada kahak dapat dihasilkan oleh pesakit atau terdapat ketidakpastian tentang diagnosis iaitu antara TB atau kanser paru-paru, bronkoskopi fleksibel adalah prosedur diagnostik yang akan digunakan,” jelas beliau.

Dr. Che’ Wan memberitahu, rawatan tuberkulosis mengambil masa lebih lama berbanding rawatan penyakit jangkitan bakteria lain. Jangkitan tuberkulosis aktif akan dirawat dengan gabungan ubat antibakteria untuk tempoh enam hingga 12 bulan. Rawatan yang paling biasa untuk TB aktif ialah isoniazid bersama tiga ubat lain iaitu rifampicin, pyrazinamide dan ethambutol.

“Rawatan penyakit TB mempunyai fasa intensif selama dua bulan, diikuti dengan fasa sambungan sama ada empat, tujuh atau 10 bulan. Fasa intensif menggunakan kesemua empat jenis ubat manakala fasa sambungan pula memerlukan dua jenis ubat sahaja iaitu isoniazid dan rifampicin,” jelasnya.

Ketika rawatan, keadaan pesakit bergantung pada jenis ubat yang terdapat di pusat rawatan, ubat TB diberikan dalam bentuk tablet berasingan ataupun gabungan empat atau dua ubat dalam satu tablet tunggal.

Tambah beliau, pesakit akan mula mengalami tindak balas klinikal yang positif dua hingga empat minggu selepas rawatan dimulakan bergantung kepada organ yang terlibat dan sama ada jangkitan itu teruk atau tidak.

“Sesetengah pesakit mungkin mengalami kesan sampingan termasuklah kegatalan kulit dan terasa pening. Sakit perut yang ringan mungkin berlaku pada permulaan rawatan tetapi ia biasanya bertambah baik dalam beberapa hari.

“Air kencing pesakit akan berubah kepada warna oren kemerah-merahan kerana tindakbalas dengan ubat TB  dan ini akan berlaku sepanjang tempoh rawatan. Sesetengah pesakit mungkin mengalami kesan sampingan yang teruk yang memerlukan kemasukan ke hospital, pemberhentian sementara rawatan dan meneruskan semula rawatan apabila keadaan pesakit bertambah baik,” katanya.

Walaupun terdapat rawatan, kita boleh melakukan pencegahan bagi menghentikan penyebaran jangkitan.

Menurut Dr. Che’ Wan, satu-satunya vaksin untuk TB di pasaran ialah vaksin Bacille Calmette-Guérin (BCG) yang diberikan kepada bayi yang baru lahir.

Semua kes TB yang disahkan mesti dimaklumkan kepada Kementerian Kesihatan Malaysia. Pengesanan kontak rapat akan dilakukan oleh kakitangan kesihatan yang berkenaan.

“Individu yang mempunyai simptom-simptom TB seperti batuk lebih daripada dua minggu, batuk berkahak, batuk berdarah dan demam serta hilang selera makan hendaklah menjalani ujian saringa TB. Ujian kahak akan dilakaukan selama tiga hari berturut-turut. Ini boleh dilakukan di Klinik Kesihatan berhampiran atau mana-mana klinik atau hospital swasta,” katanya.


Banjir di Negeri Sembilan bukan kerana balak, kata MB

Menteri Besar Datuk Seri Aminuddin Harun berkata bencana banjir di beberapa daerah di Negeri Sembilan tidak ada kena-mengena dengan aktiviti pembalakan.

Beliau berkata timbunan kayu yang hanyut di kawasan perumahan di Pantai, Seremban akibat banjir bulan lepas merupakan kayu reput dan kerja-kerja pembersihan di lokasi itu hanya mengambil masa dua hari, menurut laporan Bernama.

“Saya jemput semua, daripada kita hanya bercakap, boleh datang dan lihat sendiri apa yang berlaku di Gunung Berembun, ambil gambar dan nilaikan sendiri sama ada kawasan itu kawasan pembalakan ataupun apa yang berlaku adalah kejadian alam.

“Kadang-Kadang laporan itu tidak menceritakan tentang negeri ini tetapi gambar adalah di sini. Semua orang tahu apa yang berlaku di negeri ini, gambar penuh itu bagi saya ‘nakal’ dan saya harap ia tak berulang lagi,” katanya selepas Mesyuarat Exco hari ini.

Menyentuh pemulihan semula Taman Eko Rimba Jeram Toi di Jelebu, Aminuddin berkata kerja membaik pulih akan mengambil masa yang panjang kerana kawasan itu terjejas teruk berikutan hujan lebat dan banjir bulan lepas.

Beliau berkata hampir semua kawasan serta kemudahan di pusat rekreasi itu musnah akibat banjir dan akan dibaik pulih mengikut fasa dengan peruntukan awal mencecah RM3 juta.

Aminuddin berkata pihaknya tidak mahu tergesa-gesa melakukan pemulihan kerana enggan merosakkan keindahan semula jadi di pusat rekreasi itu.

“Jeram Toi satu tempat yang menarik tetapi sekarang kita hilang keseluruhannya, bangunan di sana juga sudah tiada dan apa yang tinggal hanya batu-batu serta aliran anak sungai yang baharu.

“Kerajaan negeri akan memajukan semula kawasan berkenaan dengan lebih baik dan teratur serta kekal menjadi tarikan pelancongan di negeri ini.

“Landskap di situ juga akan disusun semula termasuk bangunan akan diletakkan lebih teratur di samping keindahannya dapat dijaga dengan lebih baik,” katanya.


Seorang lelaki sihat berusia 55 tahun mati selepas divaksin

Seorang lelaki yang ‘cergas dan sihat’ tubuh badan di Australia meninggal dunia akibat pembekuan darah beberapa hari setelah menerima suntikan vaksin Covid-19.

Lelaki berusia 55 tahun itu meninggal dunia di Hospital Tamworth pada 21 April setelah menderita kesakitan berpunca daripada darah beku pada paru-parunya, kata kakitangan hospital.

Keluarganya yang sedih dengan kematian tersebut menyifatkan mendiang seorang yang tidak mempunyai masalah kesihatan dan cergas sebelum menerima suntikan vaksin.

Kaitan antara vaksin dan kematiannya dalam siasatan dan pihak berkuasa masih mendapat maklumat berhubung jenis vaksin yang diterimanya.

Seorang ahli keluarga memberitahu mendiang menerima suntikan pada 13 April sebelum kesihatannya kemudian mula merosot.

Pentadbir Barang Terapi (TGA) mengesahkan pihaknya menerima laporan berhubung kes tersebut bagaimanapun tidak dapat membuat sebarang ulasan berhubung isu tersebut bagi melindungi privasi pesakit.

“Semua laporan kepada TGA kematian setelah vaksinasi ditinjau untuk menilai kemungkinan vaksin tersebut menyumbang kepada kejadian atau keadaan perubatan yang membawa kepada hasil yang buruk,” kata TGA dalam satu kenyataan.

Sekiranya disahkan kes kematian tersebut mempunyai kaitan dengan vaksin, ia merupakan kes kedua kematian melibatkan vaksin Covid-19 yang disuntik kepada orang ramai.

Awal bulan ini, kerajaan pusat mengumumkan suntikan vaksin Pfizer disyorkan untuk kumpulan orang di bawah usia 50 tahun setelah vaksin AstraZeneca dikaitkan dengan gejala trombosis dimana wujud keadaan darah beku yang jarang berlaku dalam sindrom trombositopenia (TTS).

Terdapat 1.1 juta dos AstraZeneca yang diberikan di Australia pada 22 April, dan enam kes TTS dilaporkan setakat ini.


SOP kemasukan pekerja asing diperketat, kata Hamzah

Kerajaan memperketatkan prosedur operasi standard (SOP) sedia ada berkaitan kemasukan pekerja asing berikutan Malaysia merekodkan kes positif Covid-19 varian Omicron yang pertama di Perak.

Menteri Dalam Negeri, Datuk Seri Hamzah Zainudin berkata SOP itu diperketatkan mengikut persetujuan Majlis Keselamatan Negara (MKN) bagi memastikan setiap individu yang memasuki negara ini tidak membawa virus berbahaya itu.

“Kita tidak tahu mereka yang memasuki negara ini mempunyai virus dan kerana itu Kementerian Kesihatan (KKM) melakukan ujian kepada orang yang memasuki negara ini,” katanya pada sidang media selepas menghadiri Majlis Mahabbah Rasulullah Sempena Maulidur Rasul di Dewan Majlis Daerah Selama di Sungai Bayor dekat sini hari ini.

Memetik Bernama, beliau berkata pekerja asing yang memasuki negara ini tidak terlepas daripada peraturan yang ditetapkan kerajaan iaitu mereka mesti divaksinasi terlebih dahulu serta menjalani ujian dan dikuarantin dalam tempoh ditetapkan sebelum dibenar bekerja di ladang-ladang dan sektor lain.

“Semua majikan juga patut menerima hakikat ini…yang penting untuk menjaga kesihatan rakyat. Kerajaan berhati-hati dan mengikut semua SOP kemasukan pekerja yang ditetapkan dan perketatkan SOP yang dipersetujui MKN,” katanya.

Malaysia merekodkan kes pertama positif Covid-19 varian Omicron, membabitkan seorang penuntut sebuah universiti swasta di Ipoh dari Afrika Selatan.

Ditanya mengenai isu kartel di Jabatan Imigresen, Hamzah berkata pihaknya telah meminta Ketua Pengarah Imigresen supaya mengambil terhadap kakitangan jabatan itu yang didapati terbabit dengan sindiket.

“Saya sudah maklum bahawa kartel ini merupakan satu kumpulan yang bekerja dengan sindiket. Sindiket tidak akan boleh melakukan sesuatu kerja tanpa mempunyai kumpulan dalam Jabatan Imigresen.

Beberapa orang kakitangan jabatan itu sama ada pegawai atau anggota kita akan ambil tindakan dan beberapa orang telah didakwa di mahkamah,” katanya.

Rabu lepas, Kementerian Dalam Negeri (KDN) mendedahkan ada menerima laporan berhubung kewujudan kartel dalam Jabatan Imigresen membabitkan pegawai pelbagai peringkat.

Pembabitan kartel itu bukan sahaja berkaitan urusan kenaikan pangkat dalam jabatan itu malah kartel itu juga dikatakan menggunakan pegawai imigresen untuk kepentingan mereka.


Kes baharu Covid-19 pada Hari Raya pertama meningkat 4,855

Kes jangkitan baharu Covid-19 meningkat kepada 4,855 kes baharu pada hari pertama sambutan Hari Raya Aidilfitri selepas kerajaan melaksanakan perintah kawalan pergerakan (PKP) 3.0 yang melarang orang ramai dari merentas negeri dan menziarah.

Pengarah Kesihatan Tan Sri Dr Noor Hisham Abdullah memaklumkan peningkatan kes tersebut menjadikan jumlah keseluruhan jangkitan Covid-19 terkini adalah sebanyak 458,077 kes.

Kes harian hari ini mencatatkan peningkatan, berbanding semalam dengan 4,765 kes.

Lembah Klang terus mendahulu kes harian tertinggi, dengan Selangor 1,783 kes dan Kuala Lumpur 521 kes.

Johor (467), Kelantan (339), Sarawak (395) dan Pulau Pinang (395) juga terus merekodkan peningkatan.

Sementara itu, Perak pula merekodkan lonjakan kes hampir sekali ganda hari ini dengan 302 kes berbanding semalam 172 kes.


Keluarga pelajar maut dalam pergaduhan ampuni pembunuh

Keluarga Abdullah Bin Ayyash, seorang pelajar yang meninggal dunia akibat kecederaan kepala yang dialami ketika pergaduhan di sebuah sekolah di Jeddah Ahad lalu, memaafkan rakan pelajar yang telah menyebabkan kematian pelajar itu.

Keluarga itu berkata, mereka memaafkan pelajar yang bertanggungjawab atas kematian anak mereka kerana mencari keredhaan Allah SWT.

Sebilangan besar orang, termasuk ahli keluarganya, menghadiri solat jenazah dan pengkebumian Abdullah di Masjid Al-Quraiqari di kejiranan Al-Salehiya di Jeddah pada Selasa, memetik SaudiGazette.

Abdullah Al-Ayyash, pakar hartanah, berkata dalam satu kenyataan yang dimuat naik di akaun Twitternya bahawa keluarga pelajar yang meninggal dunia mengumumkan keputusan mereka untuk mengampuni rakan sekelas Abdullah yang bertanggungjawab atas kematiannya pada satu majlis takziah.

Ketika memberikan pengampunan, keluarga itu mengetepikan hak peribadi berkenaan dengan kematian Abdullah, kerana Allah.

Al-Ayyash berkata bapa Abdullah telah menunjukkan contoh yang baik apabila dia menerima kehadiran keluarga pelajar tertuduh di rumahnya ketika prosedur rasmi pengampunan sedang dilaksanakan di sana.

Bapa Abdullah mengumumkan keputusan mengampuni tertuduh di tengah-tengah kehadiran ahli keluarga dan saudara mara yang berkumpul untuk mengucapkan takziah.

Abdullah yang berusia lima belas tahun meninggal dunia di Sekolah Menengah Granada di daerah Putera Fawaz di timur Jeddah, Ahad lalu.

Pertengkaran dan pergaduhan antara Abdullah dan rakan sekelasnya mengakibatkan kematiannya.

Ketika pergaduhan itu, rakan sekelasnya menghentak kepala Abdullah di atas meja, menyebabkan pendarahan dalaman yang menyebabkan kematiannya. Pergaduhan itu berlaku sambil diperharikan pelajar lain di dalam kelas pertengahan darjah tiga.

Polis Jeddah dan Jabatan Pendidikan memulakan siasatan berhubung kejadian itu.

Mengikut undang-undang Arab Saudi, individu yang disabitkan dengan kesalahan membunuh akan dihukum pancung.


Keluar Bersatu, Zuraida beri alasan tak dapat serlahkan potensi sebenar

Selepas mengumumkan keputusan keluar Bersatu baru-baru ini, Datuk Zuraida Kamaruddin memberi alasan tidak dapat menyerlahkan potensi sebenarnya bersama parti tersebut.

Ahli Parlimen Ampang itu berkata selaku ahli politik berpengalaman dan mempunyai jawatan tinggi dalam kerajaan, sepatutnya mereka diberikan peluang untuk menonjolkan diri dan membuktikan kemampuan untuk mengembangkan bakat terpendam.

“Kami seolah-olah dipinggirkan dan potensi sebenar tidak dapat diserlah yang akhirnya merupakan kerugian untuk Bersatu,” katanya dipetik laporan Utusan Malaysia.

Dalam menolak dakwaan beliau menyertai Parti Bangsa Malaysia (PBM) ketika masih bersama Bersatu, Zuraida meminta pejabat setiausaha agung mengemukakan bukti untuk menyokong dakwaan itu.

“Perhubungan, aktiviti dan pergerakan saya di luar kapasiti politik bersama-sama pertubuhan bukan kerajaan, Pertubuhan Penggerak Komuniti Negara (PKN) yang saya tubuhkan seawal 2018 bagi mengeratkan hubungan saya dengan komuniti di seluruh negara dan perkara itu tidak boleh dijadikan asas kepada tuduhan ini.

“Keputusan majoriti pimpinan PKR untuk menyertai PBM tidak wajar dipalitkan secara langsung ke atas diri saya,” katanya.

Zuraida turut menafikan dirinya ahli Bersatu yang bermasalah dan menyertai PBM, serta mempertahankan dirinya daripada tuduhan menyertai PBM ketika masih menjadi ahli parti itu.

“Dalam perbincangan saya bersama presiden (Muhyiddin), saya telah maklumkan idea penubuhan parti baharu yang bersifat berbilang kaum untuk memberi nilai tambah dan bersifat sebagai subsidiari kepada Bersatu dalam menambat segmen pengundi berbilang bangsa yang tidak dapat dirangkul oleh Bersatu.

“Hal ini akan menambah sokongan kepada Bersatu berdasarkan latar belakang kami yang terdiri daripada penjawat jawatan tertinggi dalam sebuah parti berbilang bangsa sebelum ini yang telah memenangi majoriti kerusi Parlimen di seluruh negara dalam pilihan raya umum lalu.

“Ini kerana latar belakang kami dengan sokongan akar umbi yang berjumlah 400,000 orang pada waktu itu pastinya menguntungkan Bersatu,” katanya lagi.

Khamis lalu, Zuraida mengumumkan hasrat melepaskan jawatan menteri perusahaan perladangan dan komoditi, selepas meninggalkan Bersatu untuk menyertai PBM.


Hadi bidas UMNO tak tunai janji terima Bersatu dalam MN, jangan fasiq

Presiden PAS Tan Sri Abdul Hadi Awang sekali lagi mengkritik UMNO yang tidak menepati janji apabila enggan menerima kemasukan Bersatu dalam kerjasama Muafakat Nasional (MN) walaupun pada awalnya sudah menyatakan persetujuan.

Hadi berkata persetujuan awal adalah untuk menghimpunkan parti terbesar orang Melayu sebagai satu gabungan tetapi malangnya UMNO memungkiri persetujuan tersebut, malah lebih malang lagi terdapat pemimpin UMNO yang bersikap fasiq apabila membuat provokasi dengan tuduhan yang menyimpang kebenarannya.

“Persetujuan telah dibuat untuk menghimpunkan ketiga-tiga parti terbesar Melayu iaitu UMNO, PAS dan Bersatu. Penyertaan Bersatu ke dalam MN adalah untuk melayari perubahan dalam negara secara bersama, tetapi malangnya ia tidak ditepati dan tidak ditunaikan.

“Sedangkan Allah SWT melabelkan nama fasiq kepada seseorang Muslim yang terlibat bersama dan berperanan dalam media untuk melakukan provokasi.

“Golongan tersebut dikenakan hukuman tidak sah memegang apa-apa jawatan yang penting dan tidak sah menjadi saksi dalam semua urusan yang penting,” katanya dalam satu kenyataan hari ini.

Jelasnya, kumpulan tersebut yang cuba membuat kacau tidaklah terlalu ramai tetapi ia masih berjaya mempengaruhi orang ramai daripada melihat perpaduan orang Melayu dan Islam berjaya.

“Golongan yang membuat kacau daun itu tidaklah besar jumlahnya, tetapi suaranya kuat sehingga boleh memekakkan telinga dan mengaburkan mata sebahagian daripada umat yang mahukan perpaduan dilaksanakan dengan berjaya.

“Mereka mendapat dukungan musuh daripada dalam dan luar yang sentiasa menolak kebaikan dan menarik keburukan terhadap kita semua,” katanya lagi.

Beliau turut menggesa supaya orang ramai tidak terpengaruh dengan makhluk perosak yang cuba membuat hasutan demi memecahkan perpaduan orang Melayu.

“Justeru, kenalilah siapakah perosak perpaduan umat dan janganlah sekali-kali terpengaruh dengannya.

“Seterusnya, singkirkan makhluk perosak perpaduan umat yang ada dalam masyarakat kita kerana perkara itu sangat penting,” ujarnya lagi.

Kritikan Hadi ini bukan kali pertama, malah sebelum ini juga membangkitkan piagam MN, dimana kedua-dua parti itu sedia menerima parti lain termasuk Bersatu dan NGO.

“Apabila sampai ke peringkat pelaksanaan, kepemimpinan UMNO hanya mahu parti itu dan PAS saja dalam MN, ini bermakna ia sudah lari daripada perjanjian.

“UMNO tak boleh mengarahkan PAS kerana kami parti tersendiri. Kalau nak suruh PAS dengan UMNO saja (dalam MN) itu tak boleh.

“Sebab kita dah berjanji dengan parti lain, bahkan tetapkan tarikh nak berjumpa dengan Bersatu dan parti lain termasuk nak terima BERSATU masuk MN,” katanya sebelum ini.

Sementara itu, Timbalan Presiden UMNO, Datuk Seri Mohamad Hasan sebelum ini mendakwa penubuhan MN bukanlah dengan matlamat Bersatu perlu menjadi sebahagian daripadanya.

Mohamad juga mendakwa tidak wujud sebarang perjanjian untuk menerima Bersatu seperti didakwa oleh Hadi.


Dewan Rakyat riuh bila sup tulang babi dicadang jadi makanan kebangsaan

Cadangan mengangkat bak kut teh sebagai makanan kebangsaan sebaris dengan nasi lemak dan laksa mengundang riuh di Dewan Rakyat, hari ini

Ahli Parlimen Pakatan Harapan, Jimmy Puah Wee Tse yang mencadangkan perkara itu berkata martabat makanan-makanan tersebut perlu diangkat supaya ia tidak dituntut sebagai makanan kebangsaan negara jiran.

“Minta Menteri Pelancongan, Seni dan Budaya menyatakan apakah usaha kementerian untuk memastikan makanan tradisi rakyat Malaysia seperti nasi lemak, bah kut teh, laksa diangkat martabat sebagai makanan kebangsaan Malaysia dan tidak dituntut sebagai makanan kebangsaan negara lain.

Bak kut teh merupakan hidangan sup tradisi tulang rusuk babi dimasak dengan herba tradisi yang popular dalam kalangan masyarakat Cina.

Namun Ahli Parlimen Perikatan Nasional (PN), Datuk Mohd Suhaimi Abdullah mempersoalkan kewajaran bak kut teh diangkat sebagai makanan kebangsaan.

Beliau memaklumkan dalam 10 makanan tradisional paling popular di Malaysia, bak kut teh tidak tersenarai malah dalam 30 makanan tradisional pelbagai kaum di negara ini juga tidak disenaraikan.

“Sejak bila bak kut teh ini menjadi makanan tradisi di Malaysia? Sebab saya tengok 10 makanan tradisional paling popular di Malaysia, tiada bak kut teh.

“Adakah menteri bersetuju nak masukkan ke dalam permohonan seperti yang diminta Tebrau (Jimmy Puah)?” soal Ahli Parlimen Langkawi itu.

Sementara itu Timbalan Menteri Pelancongan, Khairul Firdaus Akbar Khan turut bersetuju untuk memasukkan setiap jenis makanan sebagai kategori makanan warisan memerlukan satu prospek makanan yang boleh dimakan oleh semua lapisan rakyat.

“Untuk masukkan dalam warisan, saya sedikit sebanyak bersetuju dengan pandangan Yang Berhormat Langkawi kerana ia melibatkan prospek makanan yang boleh dimakan oleh kesemua rakyat Malaysia. Kalau bak kut teh itu menyediakan bak kut teh ayam, bolehlah Yang Berhormat Langkawi.

“Tetapi kalau bak kut teh yang dibangkitkan oleh Yang Berhormat Tebrau, dia tak beri secara spesifik bak kut teh jenis apa dan saya pun tak boleh jawab secara spesifik.

“Pokoknya di sini untuk kita memasukkan makanan warisan ini, ianya harus boleh dimakan dan dirasai oleh kesemua kaum di negara kita ini,” katanya yang memaklumkan MOTAC melalui Jabatan Warisan Negara mengambil inisiatif mewartakan makanan warisan di Malaysia mengikut Akta Warisan Kebangsaan 2005 bagi melindungi serta memelihara makanan warisan supaya tidak pupus.

Katanya, sehingga 2023 sebanyak 213 makanan warisan daripada pelbagai negeri dan berbilang kaum sudah diiktiraf sebagai warisan kebangsaan.


Pengarah syarikat terlibat isu seleweng dana PenjanaKerjaya direman

Mahkamah Majistret Putrajaya membenarkan permohonan reman Suruhanjaya Pencegahan Rasuah Malaysia (SPRM) terhadap seorang pengarah syarikat bagi membantu siasatan isu tuntutan palsu dan penyelewengan dana Program Insentif Pengambilan Pekerja (PenjanaKerjaya).

Pengarah syarikat tersebut ditahan bagi membantu siasatan melibatkan nilai keseluruhan kira-kira RM100 juta dalam PenjanaKerjaya.

Individu berusia 41 tahun itu direman selama empat hari selepas Majistret Mohd Dinie Shazwan Ab Shukor membenarkan permohonan SPRM pagi tadi.

Sementara itu, seorang lagi suspek wanita berusia 40 tahun dilepaskan dengan jaminan SPRM selepas keterangan diambil.

Media sebelum ini melaporkan dua lagi individu ditahan SPRM bagi membantu siasatan berhubung isu tuntutan palsu dan penyelewengan dana PenjanaKerjaya. Mereka ditahan di Kuala Lumpur jam 1.30 tengah hari semalam.

Sumber berkata, kedua-dua suspek dipercayai mengemukakan invois Program Latihan Insentif Pengambilan Pekerja yang mengandungi butiran matan palsu kepada Pertubuhan Keselamatan Sosial (Perkeso) bagi memperoleh bayaran di bawah peruntukan Pelan Jana Semula Ekonomi Negara (Penjana) berjumlah kira-kira RM700,000 sedangkan program itu tidak dilaksanakan sepenuhnya.

Sementara itu, Pengarah Kanan Siasatan SPRM, Datuk Seri Hishamuddin Hashim berkata, kes disiasat mengikut Seksyen 18 Akta SPRM 2009.

Menurutnya, operasi dan siasatan masih diteruskan serta tidak menolak kemungkinan beberapa tangkapan akan dibuat dalam tempoh terdekat.

Pada 14 Julai lalu, SPRM menahan 37 individu di beberapa negeri bagi membantu siasatan berkaitan isu itu dan tiga lagi individu ditahan di Johor dan Pulau Pinang sehari kemudian bagi membantu siasatan kes yang sama.

Setakat ini, jumlah keseluruhan suspek yang ditahan menerusi Ops Hire adalah seramai 42 individu.


Pembelaan rancang panggil 40 saksi perbicaraan kes rasuah Zahid

Peguam Datuk Seri Ahmad Zahid Hamidi, Datuk Ahmad Zaidi Zainal memaklumkan kepada Mahkamah Tinggi bahawa pasukan pembelaan telah menyelesaikan pemeriksaan semula terhadap Presiden UMNO itu dan tiada soalan lanjut untuk ditanya kepadanya.

Serentak itu, Hakim Datuk Collin Lawrence Sequerah membebaskan Zahid sebagai saksi pembelaan dari kandang saksi.

Seorang lagi peguam Zahid, Hamidi Mohd Noh kemudian memaklumkan kepada Mahkamah Tinggi bahawa pasukan pembelaan merancang memanggil 40 saksi pembelaan tambahan (tidak termasuk Zahid sendiri), turun daripada angka sebelumnya iaitu 43 saksi.

Walaupun Ketua Pendakwa Raya Datuk Raja Rozela Raja Toran mencadangkan mungkin terdapat keperluan untuk menjadualkan tarikh pendengaran tambahan memandangkan 40 saksi masih merupakan jumlah yang ketara, pasukan peguam Zahid melahirkan keyakinan bahawa tarikh semasa yang dijadualkan adalah mencukupi kerana saksi baharu tidak akan mengambil masa yang lama untuk memberi keterangan.

Peguam utama Zahid, Hisyam Teh Poh Teik berkata: “Kami yakin kami akan dapat melengkapkan saksi-saksi ini dalam tarikh sedia ada, kerana saksi-saksi itu adalah saksi ringkas.”

Hakim berkata tarikh perbicaraan semasa boleh dikekalkan buat masa ini, dan tarikh perbicaraan tambahan boleh ditambah kemudian jika perlu.

Perbicaraan akan disambung semula pada 19 September.

Tarikh lain yang telah dijadualkan sebelum ini ialah 20 September hingga 22 September, 26 September hingga 29 September, 31 Oktober dan 7 November hingga 10 November.

Terdahulu sebelum mengakhiri sesi bela dirinya, bekas Menteri Dalam Negeri itu menafikan dia seorang yang ‘gembira’ untuk menerima rasuah.

Zahid diminta menjelaskan mengenai ahli perniagaan Junaith Asharab Md Shariff, yang telah memberikan RM13.25 juta melalui 24 keping cek kepadanya melalui akaun pelanggan firma guaman Lewis & Co.

Sepanjang perbicaraan itu, Zahid menegaskan bahawa Lewis & Co memegang wang dalam akaun pelanggan atas amanah untuk Yayasan Akalbudi (YAB), sebuah yayasan amal di mana beliau adalah pemegang amanah dan penandatangan tunggalnya untuk cek.

Hari ini, Hamidi menyatakan bahawa pihak pendakwaan pada 23 Ogos mencadangkan bahawa adalah wajar bagi Zahid untuk berasa “syukur dan gembira” dengan sumbangan besar daripada Junaith kepada YAB.

Zahid menjawab dengan menjelaskan bahawa dia tahu apa yang dimaksudkan oleh pihak pendakwaan dengan cadangan sedemikian berhubung emosinya, walaupun pihak pendakwaan tidak langsung menuduhnya berasa gembira kerana menerima rasuah.

“Yang Arif, ‘gembira’ ini seolah-olah saya cetus gembira menerima wang rasuah. Walaupun tidak disebut secara langsung, saya faham maksud yang tersirat.

“Jadi, saya tidak berasa gembira dan tidak berasa bersyukur, kerana orang yang sepatutnya berasa bersyukur adalah penderma kerana kurniaan ilahi akan diperoleh oleh penderma itu,” katanya.

Zahid juga bersetuju bahawa dia sebelum ini memberi keterangan di mahkamah bahawa walaupun sumbangan itu akan membantu YAB, amal itu bukan untuknya secara peribadi dan ia adalah untuk tujuan agama dan ia akan menjadi urusan antara penderma dan Allah.

Pada ketika ini, hakim Mahkamah Tinggi Datuk Collin Lawrence Sequerah menyatakan bahawa ini hanyalah ulangan apa yang telah diperkatakan oleh Zahid di mahkamah sebelum ini.


“UMNO jangan obses dengan jajaran baharu hingga lupa setiakawan”

MCA mengingatkan UMNO supaya tidak terlalu obses dengan jajaran baharu politik yang ingin mereka jalinkan, sehingga melupakan semangat setiakawan dalam Barisan Nasional (BN).

Jurucakap rasmi MCA, Wong Siew Mun berkata, MCA sentiasa konsisten menyokong UMNO sejak berada di bawah payung BN, meskipun ketika UMNO menghadapi saat getir ketika ditolak pengundi Cina pada Pilihan Raya Umum Ke-10.

“Dahulu semasa tahun 1999, ketika orang Melayu tidak menyokong UMNO, tetapi MCA tetap bersama dengan UMNO, sekarang MCA sedang berusaha mendapatkan kembali sokongan orang Cina.

“Tetapi UMNO pula dia semata-mata hendak kukuhkan kekuatan dia, mereka pergi kepada seorang rakan baharu yang sekian lama UMNO buruk-burukkan, saya rasa wajarlah bekas Ketua Menteri Melaka (Datuk Seri Idris Haron) fikirkan kembali semua perjuangan yang kita UMNO-MCA telah harungi,” katanya kepada Agenda Daily.

Terdahulu, khabar angin semakin kuat kedengaran wujud rancangan untuk menjayakan kerjasama antara UMNO dengan blok pembangkang, Pakatan Harapan (PH) untuk menghadapi Pilihan Raya Umum Ke-15 (PRU15) nanti.

Malah, klip audio tular Presiden PKR Datuk Seri Anwar Ibrahim bersama Presiden UMNO, Datuk Seri Ahmad Zahid Hamidi juga membuktikan wujud pakatan sulit antara kedua-dua individu untuk memastikan gerakan rahsia tersebut berjaya.

Dalam pada itu, DAP sudah memberi ‘lampu hijau’ kepada UMNO untuk menjalinkan jajaran baharu politik itu namun perlu menerima calon perdana menteri daripada PH Anwar sekiranya mahu bekerjasama.

Sementara itu, Idris menyifatkan kenyataan Ketua Pemuda MCA, Datuk Nicole Wong Siaw Ting yang menyerang UMNO kerana menyokong kerjasama dengan PH tidak perlu dipolemikkan dan MCA perlu berpijak atas bumi yang nyata.

Katanya, MCA bukan lagi parti pilihan masyarakat kaum Cina malah sudah terbukti semasa PRU lalu mereka ditolak secara total dan perkara tersebut perlu diakui MCA.

Mengulas lanjut, Wong berkata kerjasama UMNO-DAP pastinya akan mendapat tentangan daripada pengikut tegar mereka.

“Mungkin ada orang yang fikirkan UMNO tambah DAP, pasti menang tapi jangan lupa ada penyokong tegar yang tak boleh menerima kerjasama antara kedua parti ini.

“Untuk masyaakat Cina yang sekian lama sokong DAP mereka memang tak boleh nak terima UMNO kerana DAP bagitahu masyarakat Cina bahawa UMNO kleptokrat , UMNO rasuah semua itu…jadi macam mana masyarakat Cina boleh terima, jadi saya rasa ialah pertimbangankanlah jangan kerana ada rakan baharu lupakan rakan lama,” katanya lagi.

Jelasnya lagi, setiap masalah yang dihadapi kini perlu diselesaikan menerusi semangat setiakawan dalam BN.

“UMNO perlu ingat siapa yang bersama dengan mereka ketika senang dan susah, sebenarnya situasi MCA sekarang adalah tanggungjawab bersama (BN), MIC sekarang tanggungjawab BN, bukan kerana MCA buat atau tidak yang menyebabkan Cina tidak sokong tetapi BN secara keseluruhan.

“Kerana selama ini kita berjuang atas tiket BN , kerajaan BN masa PRU pun BN, jadi ini tanggungjawab bersama, jangan sekarang nampak Cina tidak sokong BN ini semua salah MCA, India tak sokong ini salah MIC, bukan kalau satu hari nanti orang Melayu tidak sokong UMNO itu pun tanggungjawab bersama, itulah semangat BN,” katanya lagi.


Kumpulan jemaah haji pertama dijangka berlepas ke Makkah 4 Jun

Penerbangan pertama bagi jemaah haji Malaysia pada tahun ini dijangka pada 4 Jun ini berbanding perancangan awal pada 31 Mei berikutan pengurangan jumlah jemaah yang akan menunaikan Rukan Islam kelima itu berbanding kebiasaannya.

Menteri Di Jabatan Perdana Menteri (Hal Ehwal Agama) Senator Datuk Idris Ahmad berkata anjakan tarikh berkenaan juga adalah berdasarkan rundingan dengan syarikat-syarikat penerbangan.

Beliau berkata jika dahulu penerbangan yang melibatkan jemaah haji adalah berjumlah 80 penerbangan tetapi ia telah berkurangan sehingga separuh tahun ini.

“Manakala, bagi tahun-tahun sebelum ini jumlah jemaah haji adalah sekitar 30,000 orang, namun pada tahun ini, jumlah jemaah hanya 14,000 orang sahaja.

“Baru sahaja tadi (hari ini) saya bertemu Ketua Pegawai Eksekutif (Tabung Haji) tanya macam mana penerbangan haji dan beliau menjawab kemungkinan akan diganjak kepada 4 Jun kerana dulu 80 penerbangan sekarang dah jadi separuh,” katanya kepada pemberita, di sini hari ini.

Beliau berkata demikian selepas merasmikan Ar Rahnu Yapeim Akses dan Yapeim Gold Akses Muar di pekarangan Bangunan Mara, di sini.

Dalam masa yang sama, Malaysia juga masih menunggu keputusan Kerajaan Arab Saudi berhubung rayuan kuota tambahan 5,000 jemaah bagi musim haji kali ini.

Sementara itu, berkenaan dengan Ar Rahnu Yapiem yang melebarkan sayapnya ke Muar, Idris berkata ia menjadikan jumlah keseluruhan cawangannya di seluruh negara kepada 213 buah.

“Selain itu, di Muar ini juga dibuka cawangan kesembilan Ar Rahnu Yapeim Akses (Bergerak) dan juga cawangan kelima Yapeim Gold Akses yang menawarkan perkhidmatan skim mikro kredit, penjualan emas terpakai dan pembelian barang kemas dengan harga yang kompetitif,” katanya. – Bernama


Ida rempuh Louisiana, tiupan angin 150 batu sejam

Taufan Ida yang tiba dari Teluk Mexico sebagai ribut kategori 4 mula membadai Louisiana pada Ahad dengan kelajuan angin 150 batu sejam, membawa bersama hujan lebat dan ombak yang menenggelamkan sebahagian besar pantai.

Bekalan elektrik terputus sejak malam tadi di seluruh New Orleans, setelah lapan saluran penghantaran ke bandar terbesar di Louisiana itu gagal berfungsi, lapor syarikat utiliti Entergy Louisiana.

Sebuah menara penghantaran tumbang ke dalam Sungai Mississippi, kata Jabatan Pengurusan Kecemasan Jefferson Parish.

Ida membadai pantai sekitar tengah hari berhampiran Port Fourchon, Louisiana, hab industri utiliti pesisir teluk, merempuh pinggir pantai dengan kekuatan awal angin 50 batu sejam di luar pusat ribut.

Hentaman Taufan Ida itu muncul setelah 16 tahun Taufan Katrina, salah satu rekod bencana buruk, menghentam New Orleans menyebabkan 80 peratus daripada bandar raya itu dinaiki air dan 1,800 nyawa terkorban.

Pejabat Sherif Ascension Parish melaporkan seorang individu terbunuh akibat pokok tumbang di ibu negeri Louisiana, Baton Rough – mangsa pertama akibat taufan itu.

Taufan Ida mula merempuh negeri Louisiana di Amerika Syarikat, hari ini.

Pusat Taufan Kebangsaan Amerika Syarikat (AS) pula melaporkan banjir kilat berlaku di tenggara Louisiana.

Ribut yang melanda turut memaksa perkhidmatan perubatan kecemasan di New Orleans ditangguhkan tatkala seluruh negeri itu mulai mengalami gelombang keempat jangkitan Covid-19 keempat yang mengancam sistem penjagaan kesihatan Louisiana.

Dianggarkan seramai 2,450 pesakit Covid-19 sedang dirawat di beberapa hospital di negeri ini, kebanyakannya di tempatkan di unit rawatan rapi menyebabkan pemindahan tidak disyorkan.

Pihak berkuasa Mississippi, negeri bersempadan dengan Louisiana turut mengisytiharkan darurat, sementara Presiden Amerika Syarikat (AS) Joe Biden berkata taufan itu akan berubah menjadi ribut paling berbahaya.

Semalam ribuan penduduk meninggalkan New Orleans ketika Gabenor John Bel Edwards memberi amaran taufan itu boleh menjadi yang terbesar dan terburuk dalam tempoh 150 tahun serta menggesa semua penduduk mengambil langkah berwaspada. – Agensi


2,512 kes semalam, tiga kematian

Jangkitan harian Covid-19 di seluruh negara dalam tempoh 24 jam semalam (Jumaat, 24 Jun 2022) turun sedikit kepada 2,512 kes berbanding 2,796 pada Khamis, menurut rekod Kementerian Kesihatan (KKM).

Sebanyak 194 daripada jumlah kes harian semalam melibatkan kes import.

Jumlah kes baharu itu menjadikan kumulatif positif sejak Januari 2020 sebanyak 4,552,359 kes – ketiga tertinggi dalam kalangan negara-negara ASEAN selepas Vietnam dan Indonesia. Ianya turut melibatkan 37,723 kes import.

Dalam tempoh itu, seramai 4,488,367 pesakit telah sembuh, termasuk1,580 yang pulih semalam.

Daripada jumlah jangkitan baharu itu, 1,847 kes melibatkan individu yang telah menerima suntikan dos penggalak vaksin Covid-19; penerima dua dos (451 kes); individu tidak divaksinasi (193 kes); dan penerima belum lengkap vaksinasi (21 kes).

Data laman sesawang Github KKM menunjukkan sehingga semalam sebanyak 28,247 kes masih aktif, meningkat berbanding 27,318 kes pada Khamis.

Mereka yang masih menjalani kuarantin di rumah juga naik kepada 27,173 individu berbanding 26,253 pada Khamis, manakala jumlah yang ditempatkan di PKRC turun kepada 14 pesakit, berbanding 18 (Khamis).

Sementara itu, jumlah individu yang menerima rawatan di hospital akibat Covid-19 sehingga semalam naik kepada 1,026 berbanding 1,009 pada Khamis.

Bagaimanapun, jumlah pesakit yang dimasukkan ke unit rawatan rapi turun kepada 34 kes semalam berbanding 38 pada Khamis.

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, KKM memaklumkan tiga pesakit meninggal dunia akibat komplikasi Covid-19 semalam, termasuk dua kes kematian di luar fasiliti kesihatan atau ‘brought in death’ (BID).

Tiga kematian itu masing-masing melibatkan dua di Melaka dan satu kes BID di Kuala Lumpur.

Jumlah itu menjadikan kumulatif kematian sejak Mac 2020 hingga semalam meningkat kepada 35,745 kes, termasuk 7,583 kes BID.


Perlis juga mahu tutup premis judi

Kerajaan Perikatan Nasional (PN) Perlis bakal mengikuti jejak langkah kerajaan Kelantan, Terengganu dan Kedah menutup premis perjudian.

Menteri Besar Mohd Shukri Ramli berkata kerajaan negeri dalam proses meneliti pelbagai aspek sebelum mengambil tindakan berkenaan

“Saya yakin langkah menutup premis judi bukan sahaja memberi manfaat dan kebaikan kepada orang Islam sahaja, malah kepada orang bukan Islam.

“Main judi membuatkan seseorang itu ketagih sama seperti ketagih rokok, dadah, arak dan lain-lain.

“Apabila ketagihan mereka cenderung terlibat dengan jenayah termasuk mencuri, merompak dan boleh menjurus masalah kesihatan mental,” katanya ketika merasmikan Forum Perdana di Majid Jamek Beseri di Padang Besar, malam tadi.

Sebelum ini, pada 1 Januari lalu, semua operasi premis perjudian dan loteri di Kedah ditamatkan sepenuhnya susulan keputusan kerajaan negeri tidak lagi memperbaharui lesen perjudian.

Sehubungan itu, Menteri Besar, Datuk Seri Muhammad Sanusi Md Nor, mengarahkan pihak berkuasa tempatan (PBT) memantau dan memastikan semua premis berkaitan mematuhi arahan yang diputuskan pada November 2021 itu.

“Semua penguat kuasa PBT diarah memeriksa kedai judi dan loteri di seluruh Kedah bagi memastikan tidak ada yang dibuka hari ini (1 Januari 2023).

“Semua lesen tamat tempoh pada 31 Disember dan kita tidak lagi memperbaharui lesen judi,” kata Muhammad Sanusi.

Pada 5 Januari pula, Mohd Shukri berkata Perlis akan menguatkuasakan langkah menutup premis perjudian dan loteri di negeri itu sama seperti negeri yang ditadbir oleh Perikatan Nasional (PN) seperti Kelantan, Terengganu dan Kedah.

Katanya perkara itu sememangnya ada dalam perancangan kerajaan negeri yang kini ditadbir oleh kerajaan PN, selepas merampas pentadbiran negeri itu daripada Barisan Nasional pada Pilihan Raya Umum Ke-15, 19 November 2022.

“Bagaimanapun, buat masa ini saya masih meneliti berhubung aspek peraturan untuk kita (kerajaan negeri) ambil tindakan seterusnya.

“Insya-Allah, jika selesai penilaian itu dan dengan nasihat Penasihat Undang-Undang Negeri, saya akan isytiharkan sesuatu selepas ini,” katanya.

Pada Forum Perdana itu, Mohd Shukri juga berkata, segala pandangan penduduk berkaitan masjid, pertanian dan bantuan akan diketengah kepada pihak yang bertanggungjawab.


PN terbuka bekerjasama, lawan rasuah pemimpin UMNO lebih penting: Muhyiddin

Pintu kerjasama dengan mana-mana parti masih terbuka kerana perkara paling penting adalah melawan rasuah pemimpin UMNO bagi mengelakkan negara masuk ke kancah yang lebih buruk, kata Tan Sri Muhyiddin Yassin.

Pengerusi Perikatan Nasional (PN) itu berkata pintu rundingan dengan mana-mana parti yang mahu melawan Barisan Nasional (BN) tidak pernah ditutup, malah sebelum ini semasa Pilihan Raya Negeri (PRN) Johor sememangnya sudah wujud persefahaman antara sesama parti yang bertanding.

“Ya, pasal selepas pilihan raya di Johor dulu ada beberapa pihak daripada parti-parti lain yang kata mereka nak berjumpa saya jumpa. Itu yang lepaslah.

“Tapi mungkin mereka rasa pilihan raya jauh lagi jadi dibiarkan begitu tapi. Kalau sekarang mereka fikir pilihan raya sudah dekat, adakah mereka akan datang balik nak bincang balik, kita terbuka,” katanya semasa sidang media selepas Konvensyen PN di MAEPS, Serdang hari ini.

Jelas Muhyiddin, perkara yang paling penting adalah menentang rasuah dan penyelewengan yang akan diteruskan dilakukan oleh BN jika mereka terus berkuasa dan ia pastinya tidak baik kepada negara.

“Kita tahu musuh utama kita ialah Barisan Nasional. Pasal ini kebobrokan, salah guna kuasa, rasuah yang macam tak habis-habis tak sudah-sudah. Ini tidak baik bagi negara.

“Jadi kalau kita punya matlamat ialah untuk mengelakkan negara jatuh dalam keadaan yang lebih buruk lagi maka pimpinan parti-parti lain harus berfikirlah bagaimana cara nak mengelakkan hal sebegitu boleh berlaku semula,” katanya lagi.

Bagaimanapun jika tiada sebarang rundingan atau persefahaman tidak dapat dimerterai dengan parti-parti lain, Muhyiddin berkata PN sama ada suka atau tidak perlu masuk dalam pilihan raya umum ke-15 (PRU-15) dengan bersandarkan kekuatan sendiri.

“Ya kalau tidak boleh begitu (bekerjasama) maka kita juga menerima hakikat kita akan bertanding atas kekuatan kitalah… Perikatan Nasional, kita ada gabungan lima parti,” katanya.

Menurut Muhyiddin, kerjasama tidak hanya boleh melibatkan satu parti sahaja yang bersedia tetapi satu lagi pihak tidak bersedia untuk bekerjasama.

“Yang ini mungkin perlu kita halusi tetapi tidak boleh berlaku hanya kalau satu pihak sahaja bersedia dan pihak lain tidak bersedia.

“Jadi, ini kita akan tengoklah apa yang akan berlaku pada tempoh-tempoh mendatang ini,” jelasnya.


Dakwaan kes Covid-19 tinggi daripada sektor perkilangan, pembuatan tak benar

Sektor perkilangan dan pembuatan bukan penyumbang besar jumlah keseluruhan kes positif Covid-19 dalam negara, ia dakwaan tidak benar dilemparkan oleh pihak tertentu yang tidak berasas sama sekali.

Malah, data yang disahkan Kementerian Kesihatan Malaysia menunjukkan bahawa 75 peratus daripada kes-kes positif Covid-19 yang ada pada hari ini adalah bersifat sporadik, yang bermakna virus berkenaan telah berada di dalam komuniti.

Menurut Menteri Kanan Perdagangan Antarabangsa dan Industri Datuk Seri Mohamed Azmin Ali, hanya lima hingga 10 peratus daripada jumlah keseluruhan kes positif Covid-19 adalah daripada sektor perkilangan dan pembuatan.

“Jadi tidak benar untuk meletakkan kesalahan pada sektor ekonomi khususnya sektor pembuatan,” katanya lapor Bernama.

Terdahulu, Azmin melawat pusat pemberian vaksin (PPV) Pusat Konvensyen Setia City (SCCC) hari ini.

Azmin berkata, apabila kerajaan mengambil keputusan membenarkan beberapa sektor ekonomi untuk beroperasi, kebarangkalian jangkitan Covid-19 berlaku dalam sektor ekonomi itu ada, tidak seperti sektor pendidikan dan sosial yang telah ditutup sepenuhnya, tetapi keputusan itu dibuat untuk kepentingan ekonomi rakyat.

Jelasnya lagi, 25 peratus lagi datang daripada pelbagai bentuk kluster, termasuk kluster tempat kerja yang meliputi sektor perkilangan dan pembuatan.

“Sektor ekonomi, khususnya untuk ‘essential goods and services’, kita telah ambil keputusan membenarkan sedikit aktiviti ini, untuk melindungi dan menjaga kesejahteraan ekonomi rakyat.

“Apabila ada aktiviti ini (ekonomi) kebarangkalian (jangkitan Covid-19) pastinya wujud, tetapi jumlahnya tidaklah besar seperti yang telah diumumkan (daripada keseluruhan kes), kerana virus ini sudah sporadik, berada dalam masyarakat. Sebab itu kita mengajak untuk sama-sama tangani, masalah pandemik ini dengan mematuhi kepada prosedur operasi standard yang ketat,” katanya.

Azmin berkata, Malaysia adalah sebuah negara yang terlibat sebagai rantaian bekalan global, dan kerajaan tidak mahu ada gangguan terhadap bekalan makanan, keperluan asas serta barangan kesihatan awam, seperti sanitizer dan produk farmaseutikal yang lain.

Dalam pada itu, katanya Program Imunisasi Industri Covid-19 Kerjasama Awam-Swasta (PIKAS), buat masa ini melibatkan sektor pembuatan serta perkilangan, dan kerajaan akan menumpukan pula kepada sektor pembinaan dan pelancongan dalam masa terdekat.

Mohamed Azmin turut mengumumkan, seramai 16,564 pekerja telah menerima suntikan vaksin di Pulau Pinang, Johor dan Selangor menerusi PIKAS sejak 16 Jun hingga semalam.


DAP tak rehatkan menterinya yang sedang disiasat SPRM

Tiada arahan dikeluarkan Perdana Menteri Datuk Seri Anwar Ibrahim untuk Menteri Sumber Manusia V Sivakumar direhatkan daripada jawatan, kata Setiausaha Agung DAP Anthony Loke.

Kenyataan itu hadir susulan penahanan beberapa pegawai menteri tersebut dipercayai berkaitan isu pengambilan pekerja asing,

“Setakat ini tiada arahan daripada PM (Perdana Menteri) untuk Sivakumar ambil cuti,” kata menurut laporan Bernama.

Loke yang juga Menteri Pengangkutan terdahulu mengadakan sidang media berkenaan harga tiket penerbangan sempena Aidilfitri 2023 di sini hari ini.

Semalam Sivakumar yang juga Ahli Parliman Batu Gajah itu telah hadir ke ibu pejabat SPRM di Putrajaya untuk memberi kenyataan berhubung kes terbabit.

Loke berkata kes berkenaan masih dalam siasatan pihak Suruhanjaya Pencegahan Rasuah Malaysia (SPRM).

“Kita (DAP) masih pantau perkembangan kes buat masa ini,” katanya.


Hanya Ismail Sabri tak pertahan jawatan Naib Presiden UMNO: Laporan

Jawatan Naib Presiden dijangka tidak akan dipertahankan Datuk Seri Ismail Sabri Yaakob pada pemilihan UMNO kali ini.

Laporan media mendakwa setakat ini hanya Ismail Sabri difahamkan tidak bertanding, sementara dua lagi Naib Presiden UMNO iaitu Datuk Seri Mohamed Khaled Nordin dan bekas Ahli Parlimen Padang Terap, Datuk Seri Mahdzir Khalid pula mengesahkan untuk mempertahankan jawatan mereka.

Sumber dipetik dalam laporan BH mendakwa terdapat sembilan calon akan bertanding bagi merebut tiga jawatan Naib Presiden UMNO dan nama Ismail Sabri dijangka tidak berada dalam senarai tersebut menjelang hari terakhir menyerah borang pertandingan pada 23 Februari nanti.

“Tujuh yang lain adalah daripada kalangan Ahli Majlis Kerja Tertinggi (MT),” kata sumber BH berhubung tujuh lagi calon Naib Presiden tanpa menamakan Ismail Sabri antara salah seorang calon itu.

Untuk rekod, Ismail Sabri sebelum ini masih belum memutuskan sama ada untuk mempertahankan jawatan Naib Presiden tetapi mengesahkan akan kekal bertanding sebagai Ketua Bahagian Bera pada pemilihan nanti.

Laporan media juga mengatakan Ismail Sabri sebelum ini menunggu keputusan daripada Jabatan Pendaftar Pertubuhan (RoS) berhubung aduan dibuat ahli UMNO terhadap usul diputuskan semasa Perhimpunan Agung UMNO (PAU) 2022 yang memutuskan tiada pertandingan bagi jawatan Presiden dan Timbalan Presiden.

Sebarang keputusan sama ada bertanding atau tidak hanya diputuskan Ismail Sabri selepas RoS membuat keputusan berhubung aduan tersebut.

Dalam pada itu, media melaporkan tuju ahli Majlis Tertinggi yang disebut-sebut bakal bertanding merebut jawatan Naib Presiden ialah Menteri Undang-undang dan Reformasi Institusi yang juga Ahli Parlimen Pengerang, Datuk Seri Azalina Othman Said; Ahli Parlimen Titiwangsa, Datuk Seri Johari Abdul Ghani, Menteri Besar Pahang, Wan Rosdy Wan Ismail dan Ahli Parlimen Lenggong, Datuk Seri Dr Shamsul Anuar Nasarah.

Sementara tiga lagi adalah bekas Pengerusi UMNO Johor, Datuk Seri Hasni Mohamad, bekas Ahli Parlimen Kepala Batas, Datuk Seri Reezal Merican Naina Merican dan Setiausaha Agung BN, Datuk Seri Dr Zambry Abdul Kadir, yang tewas di Parlimen Lumut pada Pilihan Raya Umum Ke-15 (PRU-15) lalu.

Selain itu, bekas Ketua Wanita UMNO, Tan Sri Shahrizat Abdul Jalil dijangka akan bertanding merebut jawatan itu seterusnya bersaing dengan penyandangnya, Datuk Seri Dr Noraini Ahmad yang dijangka akan mempertahankan jawatan itu.

Bagi jawatan Ketua Puteri UMNO pula, sumber itu menjelaskan terdapat enam nama yang akan bersaing iaitu Ketua Puteri UMNO Bahagian Lembah Pantai, Dr Masliha Harun; Ahli MT Wanita dan Naib Ketua Puteri, Datuk Nurul Amal Mohd Fauzi serta ahli MT, Datuk Khaidhirah Abu Zahar.

Untuk jawatan Ketua Pemuda pula, setakat ini hanya Setiausaha Pemuda, Datuk Hasmuni Hassan dan ahli MT UMNO, Datuk Armand Azha Abu Hanifah sudah menawarkan diri bertanding merebut jawatan Ketua Pemuda manakala Menteri Besar Johor, Datuk Onn Hafiz Ghazi belum menyatakan hasrat bertanding.


Niat Zahid tak betul sebab itu strategi tidak menjadi, kata Tajuddin

Seorang Ahli Majlis Tertinggi (MT) UMNO, Datuk Seri Tajuddin Abdul Rahman berkata terdapat beberapa Ahli MT memberitahu mereka ditarik untuk berdiri bersama presiden parti Ahmad Zahid Hamidi ketika sidang media pada Selasa lalu.

“Apa permainan mereka ini? Nak jatuhkan kerajaan, kemudian nak tubuh kerajaan dengan Bersatu juga? Tidakkah ia dilihat main-main?

“Bila Perdana Menteri dah buat keputusan, masing-masing rasa macam terperangkap, kan?

“Ada seorang dua yang dah hubungi balik, cakap mereka ditarik-tarik untuk berdiri bersama pada sidang media yang UMNO buat kelmarin,” kata Ahli Parlimen Pasir Salak itu.

Beliau menempelak dengan teruk Zahid dan sekutunya di dalam MT berhubung pengumuman kali ketiga menarik sokongan kepada kerajaan Perikatan Nasional (PN) dan Perdana Menteri Tan Sri Muhyiddin Yassin.

Walaupun sudah tiga kali membuat pengumuman terbuka untuk memberitahu rakyat berhubung langkahnya dan beberapa ahli MT UMNO, Zahid masih gagal, sebaliknya dilihat telah membuat banyak kesilapan hingga merugikan UMNO.

Memetik kenyataannya kepada Utusan, Tajuddin menggesa UMNO kembali kepada keputusan asal meneruskan sokongan terhadap kerajaan PN pimpinan Muhyiddin.

“Ia selaras dengan keputusan Perhimpunan Agung UMNO 2020 sebelum ini untuk terus menyokong kerajaan sehingga Pilihan Raya Umum (PRU).

“Kekal sahaja dengan keputusan asal, jangan dipinda. Sebab keputusan semalam yang dibuat, kerajaan tetap tidak tumbang?,” katanys sambil menjelaskan banyak kesilapan yang UMNO lakukan, malah strategi yang cuba dibuat akhirnya merugikan parti itu sendiri.

“Perlu diingat, jalan nak pergi ke Ipoh ni ada banyak, ada jalan kampung, ada lebuh raya. Strategi tidak mengena. Berapa kali Zahid dah buat kesilapan? Sebab kalau niat dah lain, memang takkan jadi,” katanya.

Terdahulu, veteran UMNO Datuk Seri Nazri Aziz memberitahu beliau sudah melihat langkah terburu-buru Zahid mendesak Ahli-Ahli Parlimen Barisan Nasional (BN) keluar daripada kerajaan PN ada kaitan dengan kes mahkamahnya.

Nazri yang juga seorang peguam berterima kasih kepada Perdana Menteri kerana ketegasan dan semangat untuk tidak membenarkan kerajaan mencampuri urusan pendakwaan kes mahkamah yang sedang dihadapi beberapa pemimpin UMNO sekarang.

Beliau mengulas pendedahan Perdana Menteri bahawa beliau didesak campur tangan untuk membebaskan beberapa individu politik daripada tuduhan mahkamah hari ini. Keengganan dan ketegasan Muhyiddin menjadi punca Zahid dan beberapa pemimpin UMNO menarik sokongan kepada kerajaan PN dan Perdana Menteri.

“Sebab itu kita sudah menjangkakan apabila Zahid mengambil langkah terburu-buru mendesak Ahli Parlimen BN keluar daripada kerajaan PN kerana ini ada kaitan dengan kes pendakwaan mahkamah dihadapi beliau yang akan berlangsung bulan ini.

“Justeru, kalau dihukum pada saat UMNO membuat keputusan menarik sokongan kepada kerajaan PN, maka beliau boleh menggunakan alasan dianiaya kerajaan susulan tindakan politik yang dibuatnya,” kata Nazri lagi..

Zahid dan rakan karibnya yang juga bekas Perdana Menteri Najib Razak diheret ke mahkamah pada 2019 selepas Barisan Nasional (BN) kalah teruk dalam Pilihan Raya Umum Ke-14, kepada Pakatan Harapan yang diketuai Tun Dr Mahathir Mohamad.

Zahid yang menghadapi 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.

Perbicaraan kesnya telah bermula sejak 2019 lagi ketika pentadbiran PH. Selepas 22 bulan memerintah PH tumbang dan kerajaan PN dibentuk setelah Zahid dan UMNO memberi sokongan kepada Muhyiddin sebagai Perdana Menteri.

Di sebalik sokongan itu, Zahid berharap Muhyiddin akan menghulurkan ‘bantuan’ terhadap 47 tuduhan yang dihadapinya itu. Tetapi ianya tidak berlaku, sebaliknya Zahid dihadapkan pula ke Mahkamah Tinggi Shah Alam atas 33 pertuduhan menerima rasuah bernilai jutaan ringgit berkaitan kontrak mengendalikan Perkhidmatan One Stop Centre (OSC) di China dan Sistem VLN.

Sementara Najib pula sudah dijatuhi hukuman penjara dan denda atas tuduhan berkaitan dana SRC International. Kesnya kini berada di Mahkamah Rayuan untuk diputuskan.


Selepas dikritik, PKR kata Anwar dan Azizah isytihar harta hari ini juga

Pengisytiharan harta oleh dua pemimpin utama PKR, Datuk Seri Anwar Ibrahim dan Datuk Seri Dr Wan Azizah Wan Ismail akan diumumkan pada hari ini juga selepas pasangan itu dikritik hebat kerana tiada maklumat harta mereka dalam portal calon parti itu.

Presiden PKR dan isterinya itu setakat semakan awal hari ini masih belum mengisytiharkan harta mereka seperti yang dilakukan oleh calon PKR lain yang sudah berbuat demikian dan kekal status ‘akan dikemaskini’ dalam portal parti itu.

Susulan itu, Timbalan Pengarah Pilihan Raya PKR Rodziah Ismail memberi penjelasan kelewatan pengisytiharan kedua-dua pemimpin PKR itu disebabkan kekangan masa tetapi memberi jaminan pengisytiharan itu boleh dilihat dalam portal pemilihan PKR lewat petang ini.

“Anwar teramat sibuk, kali ini strict sikit. Kali ini saya minta akuan bersumpah.

“Jadi insya-Allah mungkin masa beliau terlalu ketat, maklumat tu semua dah ada dan akuan bersumpah yang perlu dibuat di hadapan pesuruhjaya sumpah. Dalam hari ini insya-Allah,” katanya dipetik laporan Malaysiakini.

Dilaporkan semalam kebanyakan daripada 72 calon parlimen PKR untuk Pilihan Raya Umum Ke-15 (PRU-15) sudah melengkapkan pengisytiharan aset mereka.

Namun, entri untuk butiran pengisytiharan harta Anwar dan Wan Azizah hanya kekal status “akan dikemaskini”.

Untuk rekod, berdasarkan maklumat pengisytiharan harta tersebut, antara calon PKR yang mempunyai aset tertinggi berdasarkan dokumen yang dimuat naik adalah calon kerusi Parlimen Tanah Merah, Datuk Seri Mohamad Suparadi Md Noor dengan aset RM106.1 juta daripada pelaburannya dalam DNS Capital Sdn Bhd dan iLimo Stalite LTD manakala kira-kira RM5.3 juta dalam bentuk hartanah.

Rekod juga menunjukkan Suparadi pernah memegang pelbagai jawatan antaranya Pengarah Eksekutif Yayasan Hijrah Selangor, Pengerusi Tabung Ekonomi Kumpulan Usaha Niaga Nasional (Tekun) dan Pengarah Eksekutif Iris Corp.

Selain Suparadi, calon lain yang memiliki aset bersih yang tinggi seperti calon Parlimen Sungai Buloh, Datuk R Ramanan berjumlah RM63.5 juta dan calon Parlimen Hulu Selangor, Dr Sathia Prakash bernilai RM40 juta.

Timbalan Presiden PKR, Rafizi Ramli menjadi calon pertama PRU-15 yang mengisytiharkan hartanya dengan nilai aset bersih sebanyak RM18.85 juta.

Minggu lalu, Rafizi dilaporkan berkata sekiranya terdapat mana-mana ahli politik yang enggan mengisytiharkan harta yang dimiliki, kemungkinan terdapat sesuatu yang cuba diselindungkan.

Difahamkan, pada majlis pengumuman calon PKR, kesemua calon menandatangani borang aku janji.

Borang tersebut melibatkan persetujuan untuk memulangkan wang deposit pencalonan, memotong elaun sekiranya menjadi wakil rakyat, serta mengisytiharkan harta.


[KEMAS KINI] Prosiding bela diri Zahid sambung tahun depan

Prosiding bela diri kes pecah amanah, rasuah dan pengubahan wang haram puluhan juta ringgit dana milik Yayasan Akalbudi membabitkan Datuk Seri Ahmad Zahid Hamidi bersambung Januari tahun depan, lapor Sinar Harian.

Prosiding yang dijadualkan berlangsung pada Rabu di hadapan Hakim Datuk Collin Lawrence Sequerah itu ditangguhkan selepas peguam, Datuk Hisyam Teh Poh Teik berkata rayuan interlokutori dalam kes itu ditetapkan untuk dibicarakan di Mahkamah Rayuan pada 14 November ini.

Untuk rekod, rayuan itu adalah atas permohonan Ahmad Zahid untuk mendapatkan keterangan rekod 15 saksi Suruhanjaya Pencegahan Rasuah Malaysia (SPRM) dalam kes rasuah yang ditolak Sequerah pada 9 Mei lalu.

Hisyam yang mewakili Pengerusi Barisan Nasional (BN) itu berkata, keputusan rayuan berkenaan penting bagi membantu mereka menentukan jumlah dan turutan saksi pembelaan yang akan dipanggil memberi keterangan kelak.

Sequerah kemudiannya membenarkan penangguhan prosiding dan menetapkan perbicaraan didengar selama 21 hari iaitu pada 16 hingga 19 Januari, 30 dan 31 Januari, 7 hingga 9 Februari, 27 hingga 30 Mac, 10 hingga 13 April dan 15 hingga 18 Mei 2023.

Ahmad Zahid, 69 berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram melibatkan puluhan juta ringgit dana milik Yayasan Akalbudi.